pythainlp/thai-wiki-dataset-v4 huggingface dataset:
เบคอนมาร์ตินี

เบคอนมาร์ตินี  หรือที่รู้จักในชื่อ เบคอนตินี (Bacontini), พิกออนเดอะร็อก (Pig on the rock) หรือบลัดดีเบคอนมาร์ตินี (Bloody bacon martini) เป็นค็อกเทลที่ประกอบด้วยวอดก้าแต่งกลิ่นเบคอน (Bacon vodka) เสิร์ฟพร้อมเครื่องปรุงที่อาจเป็นเบคอนชิ้น, เกล็ดเบคอน (bacon bits) หรือมะกอก รูปแบบอื่นอาจรวมถึงการเพิ่มส่วนผสมของบลัดดีแมรี (Bloody Mary) จากความนิยมเรียกเครื่องดื่มสเตรทอัพที่เสิร์ฟในแก้วมาร์ตินีโดยรวมว่า "มาร์ตินี" เบคอนมาร์ตินีก็ถูกเรียกแบบนั้น เช่นเดียวกับวอดก้ามาร์ตินี ซาเกตินี หรือค็อกเทลอื่นๆ
จุดกำเนิด.
เบคอนมาร์ตินีคิดค้นโดย ซัง ยุน (Sang Yoon) เจ้าของร้านอาหารกึ่งผับ "Father's Office" ในแซนตามอนิกา รัฐแคลิฟอร์เนีย และพี. มอส (P. Moss) เจ้าของ "Double Down Saloon" ในลาสเวกัส รัฐเนวาดา โดยซัง ยุน เริ่มทำเบคอนมาร์ตินีใน ค.ศ. 1998 โดยได้รับแรงบันดาลใจจากชื่อ "Bacon of the Month Club" ซึ่งดำเนินการโดยเกรตฟูล พาเลต (Grateful Palate) ในเมืองแฟร์ฟิลด์ รัฐแคลิฟอร์เนีย เครื่องดื่มในเวอร์ชันของซังยุนใช้เบคอนหมักด้วยจูนิเปอร์ ในขณะที่วิธีของพี. มอสใช้เบคอนรมควันจากไม้ฮิคโครี
การเตรียม.
ในการทำเบคอนมาร์ตินี ต้องเตรียมวอดก้าล่วงหน้าผ่านกระบวนการที่เรียกว่าการล้างไขมัน ซึ่งทำโดยการแช่เบคอนที่ปรุงสุกแล้วลงในวอดก้าแล้วกรองไขมันออก คล้ายกับกระบวนการหมักเนื้อสัตว์ก่อนปรุงอาหาร เครื่องดื่มจะพร้อมเมื่อของเหลวกลายเป็นฟิล์มและทึบแสง สำหรับที่ "Double Down Saloon" ในย่านอีสวิลเลจของแมนฮัตตันในนครนิวยอร์ก เบคอนมาร์ตินีเตรียมโดยการกรองวอดก้าที่แต่งกลิ่นเบคอนผ่านน้ำแข็งที่เขย่า แล้วเสิร์ฟในแก้วมาร์ตินีโดยมีเบคอนชิ้นหนึ่งอยู่ก้นแก้ว คล้ายกับหนอนในขวดเมซคาล (Mezcal)
รสชาติ.
รสชาติของเบคอนมาร์ตินีนั้นคล้ายคลึงกับวอดก้ามาร์ตินี แต่มีรสของเบคอนที่เผ็ดกว่าและเค็มกว่า และมี "รสเผ็ดร้อน" (tangy heat) เจ้าของร้าน "Double Down Saloon" กล่าวว่ามันหมูทำปฏิกิริยากับวอดก้าทำให้เครื่องดื่มมีรสชาติที่เป็นเอกลักษณ์ ความคิดเห็นเกี่ยวกับเครื่องดื่มมีหลากหลาย โดยนักดื่มคนหนึ่งเปรียบเทียบกับน้ำมันเครื่องของคาสตรอล และผู้ที่ชื่นชอบเบคอนกล่าวว่ามันเป็นเครื่องดื่มที่น่าพึงพอใจและอร่อยในหลายระดับ สโมสรแห่งหนึ่งในซานฟรานซิสโกขายเบคอนมาร์ตินีโดยใช้เบอร์เบินแทนวอดก้า (ซึ่งโดยแท้แล้วคือมิทช์มอร์แกน) โดยอ้างว่าวอดก้าดูดซับรสชาติควันของถ่านมากเกินไป
ฟูเดนซียู อี เซอูส อามิกูส

ฟูเดนซียู อี เซอูส อามิกูส  เป็นการ์ตูนทีวีแอนิเมชันสำหรับผู้ใหญ่จากประเทศบราซิล สร้างโดย ชียากู มาร์ติงช์, มาร์กู ปาเวา และฟลาวีย โบกิโอ ออกอากาศทางช่องเอ็มทีวีบราซิล เมื่อวันที่ 23 สิงหาคม พ.ศ. 2005 ถึงวันที่ 25 สิงหาคม พ.ศ. 2011
แกงสิงหล

แกงสิงหล เป็นแกงไทยโบราณชนิดหนึ่ง มีการใช้เครื่องแกงอย่างแขกแต่ผสมผสานการใช้สมุนไพรของไทยเพิ่มเข้าไป สันนิษฐานว่าแพร่หลายมาจากชาวสิงหลที่อพยพเข้ามาพึ่งพระบรมโพธิสมภารพระบาทสมเด็จพระพุทธเลิศหล้านภาลัย เมื่อช่วงต้นกรุงรัตนโกสินทร์ เดิมแกงสิงหลจะใช้เครื่องแกงอย่างแขกซึ่งใช้เครื่องเทศจำนวนมากเพื่อดับกลิ่นสาบของเนื้อแกะและแพะซึ่งชาวเอเชียใต้นิยมบริโภค แต่ด้วยราคาเครื่องเทศนำเข้าซึ่งมีราคาสูง มีกลิ่นรสแรง อีกทั้งชาวสยามเองก็ไม่นิยมบริโภคเนื้อแกะเนื้อแพะ ชาวสยามจึงคิดดัดแปลงเนื้อสัตว์ที่ใช้มาเป็นเนื้อหมู เนื้อไก่ หรือเนื้อวัวแทน รวมทั้งตัดทอนเครื่องเทศบางอย่างออก แล้วเพิ่มสมุนไพรไทยเข้าไปแทนที่ น้ำแกงมีสีออกแดง มีน้ำมันลอย มีรสชาติเปรี้ยว เค็ม หวาน มีกลิ่นหอมจากใบเตย และผักชีลาว
โคราห์

โคราห์ ("Qōraḥ"; "Qārūn") บุตรอิสฮาร์ เป็นบุคคลผู้ปรากฏในหนังสือกันดารวิถีของพันธสัญญาเดิม (คัมภีร์ฮีบรู) และ 4 วรรคในคัมภีร์อัลกุรอาน มีชื่อเสียงจากการก่อกบฏต่อโมเสส ในคัมภีร์ไบเบิลแปลภาษาอังกฤษฉบับเก่ารวมถึง Douay–Rheims Bible สะกดชื่อของโคราห์ว่า Core และฉบับแปลในยุโรปหลายฉบับมีทั้งที่สะกดเป็น "Korak" และ "Korey"
ชื่อ "โคราห์" ยังมีการใช้อีกอย่างน้อยหนึ่งครั้งในฐานะชื่อของบุคคลอื่นในคัมภีร์ฮีบรู คือโคราห์ (บุตรเอซาว)
ในคัมภีร์ฮีบรู.
ลำดับพงศ์พันธุ์.
อพยพ 6:21 ระบุว่าโคราห์เป็นบุตรชายของอิสฮาร์ ซึ่งเป็นบุตรชายของโคฮาท ซึ่งเป็นบุตรชายของเลวี อพยพ 6:24 ระบุชื่อบุตรชาย 3 คนของโคราห์ น้องชายของโคราห์ทางอิสฮาร์ผู้บิดา ได้แก่ เนเฟกและศิครี อพยพ 6:18 เชื่อมโยงโคฮาห์กับเฮโบรน, อุสซีเอล และอัมราม ซึ่งเป็นพี่น้องกับบิดา (อิสฮาร์บุตรโคฮาท) 1 พงศาวดาร 6:2,18,38 และ 1 พงศาวดาร 23:12 ได้ทวนลำดับพงพันธุ์นี้ซ้ำ อย่างไรก็ตามลำดับตระกูลอาจอ้างอิงมาจากลำดับตระกูลในหนังสืออพยพ 
ในกันดารวิถี 16:1 ย้อนเชื้อสายไปถึงเลวี บุตรชายของปฐมบรรพบุรุษอิสราเอล (ยาโคบ) ในกันดารวิถี 16:1 เชื้อสายของโคราห์ไล่เรียงมาตั้งแต่ "โคราห์บุตรอิสฮาร์ ผู้เป็นบุตรโคฮาท ผู้เป็นบุตรเลวี" ทำให้ตัวโคราห์เป็นเหลนของปฐมบรรพบุรุษเลวีและเป็นลูกพี่ลูกน้องลำดับแรกของโมเสสและอาโรน
การก่อกบฏ.
กันดารวิถี 16:1 -40 ระบุว่าโคราห์ร่วมกับดาธานและอาบีรัมพร้อมด้วยผู้ร่วมสมคบคิด 250 คนในการก่อกบฏต่อโมเสส ผู้ร่วมสมคบคิด 250 คนถูกลงโทษฐานก่อกบฏเมื่อพวกเขาถวายเครื่องหอมเฉพาะพระพักตร์พระเจ้าในกระถางไฟ แล้วไฟสวรรค์จากกระถางไฟใส่เครื่องหอมก็เผาผลาญคนทั้ง 250 คนนั้น โคราห์จากเผ่าเลวีและพันธมิตรคือดาธานและอาบีรัมจากเผ่ารูเบนก็ถูกลงโทษเมื่อพระเจ้าทรงบันดาลให้พื้นดินใต้เท้าของพวกเขาแยกออก กลืนพวกเขา ครัวเรือนของพวกเขา คนทั้งหมดของโคราห์ และข้าวของทั้งหมดของพวกเขา
ต่อมาชาวอิสราเอลที่ไม่พอใจในสิ่งที่เกิดขึ้นกับโคราห์ ดาธาน และอาบีรัม (รวมถึงครอบครัวของพวกเขา) ก็ต่อต้านโมเสส พระเจ้าจึงทรงบัญชาโมเสสให้ออกไปจากชุมนุมชน แล้วพระองค์จึงประหารคน 14,700 คนด้วยโรคภัยฐานที่ต่อต้านการทำลายล้างพวกโคราห์ (กันดารวิถี 16:41)
"แต่บุตรทั้งหลายของโคราห์นั้นไม่ตาย" (กันดารวิถี 26:11)
พรรคประชาธิปัตย์รัฐธรรมนูญ

พรรคประชาธิปัตย์รัฐธรรมนูญ (K-D) มีชื่ออย่างเป็นทางการว่า พรรคอิสรภาพของประชาชน  เป็นพรรคการเมืองในจักรวรรดิรัสเซียที่ส่งเสริมการเกิดขึ้นของระบอบราชาธิปไตยภายใต้รัฐธรรมนูญแบบตะวันตก และมีฐานคะแนนนิยมตั้งแต่กลุ่มอนุรักษนิยมสายกลางจนถึงฝ่ายสังคมนิยม สมาชิกพรรคมีชื่อเรียกว่า คาเดตส์ (Kadets) มาจากตัวย่อ K-D ของชื่อพรรค นโยบายของพรรคมีพื้นฐานทางทฤษฎีมาจากงานเขียนของคอนสตันติน คาเวลิน และบอริส ชรเชริน โดยมีปาเวล มิลอูย์คอฟ เป็นหัวหน้าพรรคตลอดเวลาการดำรงอยู่ของพรรค
ฐานการสนับสนุนส่วนใหญ่ของคาเดตส์มาจากปัญญาชนและผู้สำเร็จวิชาชีพ โดยเฉพาะอาจารย์มหาวิทยาลัยและนักกฎหมายที่เป็นกลุ่มบุคคลโดดเด่นของพรรค สมาชิกคาเดตส์จำนวนมากเป็นผู้ทรงคุณวุฒิของสภาท้องถิ่นเซมสตโว (Zemstvo) พรรคประชาธิปัตย์รัฐธรรมนูญเกิดจากการรวมตัวกันของกลุ่มเสรีนิยมหลายกลุ่ม ได้แก่ สหภาพการปลดปล่อย, สหภาพเซมสตวิสต์-นิยมรัฐธรรมนูญ และสหภาพแห่งบรรดาสหภาพ เช่นเดียวกับองค์กรแห่งผู้สำเร็จวิชาชีพและปัญญาชนชนชั้นกระฎุมพี อันประกอบด้วย อาจารย์ นักกฎหมาย นักเขียน นักฟิสิกส์ และวิศวรกร
นโยบายเศรษฐกิจแบบเสรีนิยมของคาเดตส์สนับสนุนสิทธิคนงานในขบวนการแปดชั่วโมงต่อวัน และสิทธิในการหยุดงานประท้วง จนกล่าวได้ว่าคาเดตส์ "มุ่งมั่นอย่างแน่วแน่ในการเป็นพลเมืองเต็มรูปแบบสําหรับชนกลุ่มน้อยรัสเซียทั้งมวล" และสนับสนุนการปลดปล่อยชาวยิว ทำให้พรรคเป็นที่นิยมอย่างมากในหมู่ชาวยิว และชาวเยอรมันวอลกา และมีชนกลุ่มเหล่านี้เข้าร่วมเป็นสมาชิกของพรรคเป็นจำนวนมาก
นินจิน

นินจิน  เป็นการ์ตูนทีวีแอนิเมชันของประเทศบราซิลสร้างโดย พ็อกเก็ต แทร็ป และโรเจอร์ คีสส์ ออกอากาศทางช่องการ์ตูนเน็ตเวิร์ค เมื่อวันที่ 4 กันยายน พ.ศ. 2562 ถึงวันที่ 9 กรกฎาคม พ.ศ. 2564
การบุกประชิดด้วยกระบอง

การบุกประชิดด้วยกระบอง  หรือ การชาร์จด้วยกระบอง เป็นยุทธวิธีที่ใช้การประสานกันสำหรับสลายฝูงชน ซึ่งมักใช้งานโดยตำรวจหรือทหารเพื่อตอบโต้ต่อความไม่สงบเรียบร้อย ในอนุทวีปอินเดีย แท่งไม้ไผ่ยาวเรียกว่า "ละติ" ในภาษาฮินดีและภาษาอูรดูถูกใช้สำหรับการควบคุมฝูงชนและคำว่า "lathi charge" ก็ถูกใช้ในการอธิบายในความหมายเดียวกันกับกระบอง
ยุทธวิธีนี้เป็นวิธีที่เจ้าหน้าที่ตำรวจพุ่งเข้าใส่ฝูงชนพร้อมกับกระบอง และในบางกรณีจะใช้ร่วมกับโล่ปราบจลาจล กลุ่มเจ้าหน้าที่ตำรวจจะวิ่งไปยังฝูงชนและโจมตีผู้คนด้วยกระบอง และในบางสถานการณ์จะใช้โล่ปราบจลาจลในการผลักดันฝูงชนออกจากพื้นที่นั้น การบุกประชิดด้วยกระบองถูกออกแบบมาเพื่อสร้างความเจ็บปวดหรือทำให้กลัวความเจ็บปวด โดยหวังว่าจะช่วยบังคับให้ผู้คนเคลื่อนที่ออกจากพื้นที่เกิดเหตุ และกระจายฝูงชนที่รวมตัวกันอยู่
อนุทวีปอินเดีย.
ในอนุทวีปอินเดีย โดยเฉพาะอินเดีย, บังคลาเทศ, ปากีสถาน และศรีลังกา ใช้ไม้ไผ่ยาวหรือไม้เท้าที่เรียกว่า "ละติ (lathi)" ในการควบคุมฝูงชน กองกำลังตำรวจอินเดียบางแห่งใช้ไม้ระแนงที่มีความยาวประมาณ 1.5 เมตร (5 ฟุต) แต่ในที่อื่น ๆ ไม้ระแนงจะสั้นกว่า ซึ่งคำว่า "การพุ่งเข้าใส่พร้อมละติ (lathi charge)" ถูกใช้งานโดยสื่ออินเดียและปากีสถาน
สแน็ตช์สควอด

สแน็ตช์สควอด  หรือแปลตรงตัวว่า หมู่ฉกตัว หมายถึงกลยุทธ 2 กลยุทธของตำรวจในการปราบจลาจลและควบคุมฝูงชน บางครั้งเป็นการปฏิบัติการโดยเจ้าหน้าที่ทหารที่ได้รับมอบหมายในการปราบจลาจลและควบคุมฝูงชน
ในการปราบจลาจล.
สแน็ตช์สควอดในการปราบจลาจลนั้นเกี่ยวข้องกับเจ้าหน้าที่ตำรวจหรือทหารหลายคน ซึ่งปกติจะแต่งกายด้วยอุปกรณ์ป้องกันสำหรับปราบจลาจล วิ่งไปข้างหน้าอย่างรวดเร็ว— บางครั้งก็เคลื่อนที่ในรูปขบวนลิ่ม—เพื่อบุกทะลวงแนวหน้าของฝูงชน โดยมีวัตถุประสงค์ในการชิงตัวบุคคลเพียงคนเดียวหรือมากกว่าที่เป็นผู้ควบคุมออกมาจากการจลาจล เป้าหมายอาจจะเป็นแกนนำ, ผู้ปราศรัย, หรือใครบางคนที่ดูเหมือนจะเป็นแกนนำของฝูงชน
ในยุทธวิธีหนึ่งของสหราชอาณาจักร เจ้าหน้าที่สามหรือสี่นายจะวิ่งเข้าใส่กลุ่มคนที่ใช้ความรุนแรงหรือก่อความวุ่นวาย โดยเจ้าหน้าที่สองนายจะถือกระบอง และอีกหนึ่งนายจะถือโล่ เจ้าหน้าที่ที่ถือโล่จะวิ่งเข้าใส่ผู้ที่ใช้ความรุนแรงมากที่สุดในกลุ่มและใช้แรงกดให้บุคคลนั้นอยู่ระหว่างโล่และวัตถุที่ยึดอยู่กับที่ ขณะที่เจ้าหน้าที่คนอื่น ๆ จะจับกุมบุคคลอื่น ๆ หรือพากลุ่มคนเหล่านั้นออกจากฝูงชน
สแน็ตช์สควอดนอกเครื่องแบบ.
สแน็ตช์สควอดอาจหมายถึงหมู่ฉกตัวของตำรวจนอกเครื่องแบบที่จับกุมบุคคลต่าง ๆ ซึ่งมักอยู่ในสถานการณ์การปล้น บ่อยครั้งเจ้าหน้าที่ตำรวจนอกเครื่องแบบจะปกปนอยู่กับฝูงชนโดยมีเจตนาที่จะขัดขวางการกระทำนั้นในฐานะข้องผู้มุงดู เจ้าหน้าที่นอกเครื่องแบบสามารถจับกุมบุคคลที่พยายามจะทำลายหรือปล้นร้านค้า โดยจะทำในสถานการณ์ที่แยกตัวออกมาและมีฝูงชนไม่มาก เพื่อป้องกันไม่ให้เกิดการโจมตีใส่เจ้าหน้าที่ นอกจากนี้สแน็ตช์สควอดอาจจะยังถูกใช้เพื่อต่อต้านผู้หลบหนีที่มีความรุนแรงเมื่อมีแนวโน้มที่จะปิดล้อมหรือใช้กำลังตามหมายค้น
บางครั้งมีการใช้หน่วยสแน็ตช์สควอดนอกเครื่องแบบในการจัดการกับการจลาจลร่วมกับเจ้าหน้าที่ในเครื่องแบบ
บาลาอัม

บาลาอัม (, "Bīlʿam" "Bīlʿām") บุตรเบโอร์ เป็นบุคคลในคัมภีร์ไบเบิล, ผู้เผยพระวจนะที่ไม่ใช่ชาวอิสราเอล และนักพยากรณ์ผู้อาศัยในเปโธร์ ในบทที่ 22-24 ของหนังสือกันดารวิถี บาลาอัมได้รับการว่าจ้างจากกษัตริย์บาลาคแห่งโมอับให้สาปแช่งชาวอิสราเอล แต่บาลาอัมกลับอวยพรให้ชาวอิสราเอลแทนตามบัญชาของพระเจ้า ภายหลังแผนที่ล่อลวงให้ชาวอิสราเอลให้บูชารูปเคาพและกระทำผิดทำนองคลองธรรมทางเพศ (กันดารวิถี 25:1 -3) ก็เป็นผลงานของบาลาอัม (กันดารวิถี 31:16)
บาลาค

บาลาค ("Bālāq") เป็นกษัตริย์แห่งโมอับตามที่บรรยายในหนังสือกันดารวิถีในคัมภีร์ฮีบรู ซึ่งเล่าเรื่องถึงการที่พระองค์ติดต่อกับผู้เผยพระวจนะบาลาอัม บาลาคพยายามจ้างบาลาอัมเพื่อให้บาลาอัมสาปแช่งชุนชนชาวอิสราเอลผู้อพยพ ระหว่างการเดินทางของบาลาอัมเพื่อเข้าเฝ้ากษัตริย์แห่งโมอับ บาลาอัมได้ถูกทูตสวรรค์ของพระเจ้าหยุดยั้งไว้หลังบาลาอัมตีลาของเขา บาลาอัมบอกกับทูตสวรรค์ว่าตนจะกลับไปบ้าน: "ข้าพเจ้าได้ทำบาปแล้ว เพราะข้าพเจ้าไม่ทราบว่าท่านยืนขวางทางต้านข้าพเจ้าอยู่" ทูตสวรรค์จึงสั่งบาลาอัมให้เข้าร่วมพบปะกับกษัตริย์แห่งโมอับแต่ "ต้องพูดเฉพาะคำที่เราสั่งให้เจ้าพูด" ในกันดารวิถี 22:2 และ โยชูวา 24:9 ระบุว่าบาลาคเป็นบุตรศิปโปร์
คิม ย็อง-กว็อน

คิม ย็อง-กว็อน (27 กุมภาพันธ์ ค.ศ. 1990 –) เป็นนักฟุตบอลระดับอาชีพชาวเกาหลีใต้ ผู้ทำหน้าที่ให้แก่สโมสรฟุตบอลอุลซันฮุนได รวมถึงฟุตบอลทีมชาติเกาหลีใต้
ชีวิตในวัยเด็ก.
คิมเป็นชาวนครช็อนจู ตอนที่เขาอยู่มิดเดิลสกูล เขาไม่ได้รับการยกย่องมากนักเนื่องจากผู้ฝึกสอนมองว่ารูปร่างเอวบางร่างน้อยของเขาเป็นข้อเสีย ต่อมา คิมเริ่มพิจารณาที่จะเป็นนักฟุตบอลระดับอาชีพเมื่อผู้จัดการทีมเยาวชนระดับชาติอย่างฮง มย็อง-โบ ไปเยี่ยมไฮสกูลของคิมเพื่อพูดคุยกับทีมของเขา
คิมเป็นนักฟุตบอลวิทยาลัยและฟุตซอลให้แก่มหาวิทยาลัยช็อนจู ซึ่งใน ค.ศ. 2009 เขาเข้าร่วมในฟุตซอลลีกของสมาคมฟุตบอลเกาหลี และได้เป็นแชมป์รวมถึงผู้ทำประตูสูงสุด ตลอดจนอาชีพฟุตซอลช่วยในด้านเทคนิคของเขาได้เป็นอย่างมาก
แกรี ลินิเกอร์

แกรี วินสตัน ลินิเกอร์ (เกิด 30 พฤศจิกายน 1960) เป็นผู้ประกาศข่าวกีฬาชาวอังกฤษและอดีตนักฟุตบอลอาชีพที่เล่นในตำแหน่งกองหน้า ลินิเกอร์เป็นผู้เล่นเพียงคนเดียวที่เป็นผู้ทำประตูสูงสุดในอังกฤษกับทั้ง 3 สโมสรที่เขาลงเล่นให้ได้แก่ เลสเตอร์ซิตี, เอฟเวอร์ตัน และทอตนัมฮอตสเปอร์ เขายังเล่นให้กับบาร์เซโลนาและติดทีมชาติอังกฤษไป 80 นัด อาชีพสื่อของเขาเริ่มต้นจากบีบีซี โดยเขาเป็นพิธีกรของรายการแมตช์ออฟเดอะเดย์ ซึ่งเป็นรายการฟุตบอลชื่อดังตั้งแต่ปลายทศวรรษ 1990 ลินิเกอร์ยังเป็นพิธีกรหลักของบีบีซี สำหรับการถ่ายทอดสดการแข่งขันฟุตบอล รวมถึงการรายงานข่าวการแข่งขันระดับนานาชาติ เช่น ฟุตบอลโลก
ลินิเกอร์เริ่มอาชีพนักฟุตบอลกับเลสเตอร์ซิตี้ในปี 1978 และจบด้วยการเป็นผู้ทำประตูสูงสุดร่วมในดิวิชัน 1 ในฤดูกาล 1984–85 จากนั้นเขาย้ายจากเลสเตอร์ซิตี้ไปร่วมทีมเอฟเวอร์ตัน ซึ่งเป็นทีมแชมป์ลีกฤดูกาลล่าสุดในปี 1985 ซึ่งเขาได้รับรางวัลทั้งรางวัลนักฟุตบอลยอดเยี่ยมของพีเอฟเอ และรางวัลนักฟุตบอลแห่งปีของสมาคมผู้สื่อข่าวฟุตบอล ก่อนที่จะย้ายไปร่วมทีมบาร์เซโลนาในปี 1986 หลังจากที่เขาเล่นให้กับทอฟฟี่สีน้ำเงินเพียงฤดูกาลเดียว ลินิเกอร์คว้าอันดับ 2 ในบาลงดอร์ปี 1986 จากผลงานของเขาที่เอฟเวอร์ตันหลังจากย้ายไปบาร์เซโลนา โดยแพ้อิกอร์ เบลานอฟของดีนาโมเคียฟจากสหภาพโซเวียต กับบาร์เซโลนา เขาคว้าแชมป์โกปาเดลเรย์ในฤดูกาล 1987–88 และยูโรเปียนคัพวินเนอร์สคัพปี 1989 เขากลับมาอังกฤษเพื่อร่วมทีมทอตนัมฮอตสเปอร์ในปี 1989 และคว้ารางวัลนักฟุตบอลแห่งปีของสมาคมผู้สื่อข่าวฟุตบอลเป็นสมัยที่ 2 และคว้าแชมป์เอฟเอคัพซึ่งเป็นถ้วยรางวัลสำคัญรายการแรกและรายการเดียวของเขาในฟุตบอลอังกฤษ สโมสรสุดท้ายของลินิเกอร์คือนาโงยะ แกรมปัส เขาแขวนสตั๊ดในปี 1994 หลังจาก 2 ฤดูกาลที่ญี่ปุ่น
ลินิเกอร์ลงประเดิมสนามให้ทีมชาติอังกฤษในปี 1984 โดยติดทีมชาติอังกฤษ 80 นัด และยิงได้ 48 ประตูในการเล่นทีมชาติ 8 ปี ซึ่งทำให้เขาเป็นผู้ทำประตูสูงสุดในระดับนานาชาติเป็นอันดับสองของทีมชาติอังกฤษ จนกระทั่งเขาแขวนสตั๊ด เขายังคงเป็นผู้ทำประตูสูงสุดเป็นอันดับสี่ของอังกฤษ ตามหลังแฮร์รี เคน, เวย์น รูนีย์ และเซอร์บ็อบบี ชาร์ลตัน และอัตราส่วนประตูต่อแมตช์ในระดับนานาชาติของเขายังคงเป็น 1 ในอัตราส่วนที่ดีที่สุดสำหรับประเทศ
ผมอาถรรพ์

ผมอาถรรพ์  เป็นละครโทรทัศน์ไทยแนวระทึกขวัญ สยองขวัญ ปี 2532 ที่ผลิตโดยกันตนา นำแสดงโดยทัศนีย์ ชลหวรรณ และอธิวัฒน์ สนิทวงศ์ ณ อยุธยา ออกอากาศทางช่อง 5 ตั้งแต่วันที่ 2 มีนาคม ถึง 28 เมษายน พ.ศ. 2532
ในปี พ.ศ. 2563 ดี วัน ทีวี บริษัทในเครือกันตนา ได้นำละครเรื่องนี้กลับมาสร้างใหม่อีกครั้ง กำกับโดยอนุวัฒน์ ถนอมรอด นำแสดงโดย พิจักขณา วงศารัตนศิลป์, มาสุ จรรยางค์ดีกุล และรณิดา เตชสิทธิ์ ออกอากาศทางช่อง 3 เอชดี ตั้งแต่วันที่ 13 มกราคม ถึง 2 มีนาคม 2563 รวมทั้งสิ้น 15 ตอน
เนหุชทาน

ในหนังสือพงศ์กษัตริย์ (2 พงศ์กษัตริย์ 18:4; เขียนเมื่อราว 550 ปีก่อนคริสตกาล) เนหุชทาน ("Nəḥuštān") เป็นรูปสัมฤทธิ์ของงูบนเสา รูปสัมฤทธิ์นี้มีการบรรยายในหนังสือกันดารวิถี เมื่อพระยาห์เวห์ตรัสกับโมเสสให้ชูงูทองสัมฤทธิ์ขึ้นเพื่อให้ชาวอิสราเอลที่ได้เห็นจะได้รับการรักษาและได้รับความปกป้องจากการตายเพราะถูก "งูแมวเซา" กัด ซึ่งเป็นงูที่พระยาห์เวห์ทรงส่งมาลงโทษผู้ที่พูดต่อว่าพระองค์และโมเสส (กันดารวิถี 21:4 -9)
ในหนังสือพงศ์กษัตริย์ กษัตริย์เฮเซคียาห์โปรดให้ปฏิรูปการทำลายรูปเคารพ รวมถึงการทำลาย "งูทองสัมฤทธิ์ซึ่งโมเสสสร้างขึ้นนั้นเสีย เพราะว่าคนอิสราเอลได้เผาเครื่องหอมให้แก่งูนั้นจนถึงวันเหล่านั้น เขาเรียกงูนั้นว่า เนหุชทาน"
ศัพทมูล.
คำว่า "เนหุชทาน" เป็นคำนามเฉพาะที่มาจากคำว่า "งู" หรือ "สัมฤทธิ์" จึงมีความหมายว่า "งู (ใหญ่)" หรือ "สัมฤทธิ์ (ใหญ่)"
การแปลแบบต่าง ๆ.
ในคัมภัร์ไบเบิลฉบับภาษาอังกฤษมาตรฐานและฉบับแปลภาษาอังกฤษร่วมสมัยส่วนใหญ่กล่าวถึงงูว่าทำจาก "bronze" ในขณะที่ฉบับพระเจ้าเจมส์และฉบับอื่น ๆ อีกจำนวนหนึ่งระบุด้วยคำว่า "brass" 2 พงศ์กษัตริย์ 18:4 แปลเป็นคำว่า "brasen" ในฉบับพระเจ้าเจมส์ ในฉบับ Douay-Rheims ปี ค.ศ. 1899 ระบุด้วยคำว่า "brazen" Eugene H. Peterson ผู้ถอดความพระคัมภีร์อย่างหลวม ๆ ในชื่อ "เดอะเมซเซจ" (ค.ศ. 2002) เลือกใช้คำว่า "a snake of fiery copper"
ในคัมภีร์ไบเบิล.
คัมภัร์ฮีบรู.
ในเรื่องเล่าคัมภีร์ไบเบิลเกี่ยวกับการอพยพของชาวอิสราเอลจากอียิปต์ ชาวอิสราเอลเดินทางจากภูเขาโฮร์ไปยังทะเลแดง แต่พวกเขาต้องอ้อมไปรอบดินแดนเอโดม (กันดารวิถี 20:21,25) พวกเขาเกิดความท้อแท้และต่อว่าพระยาห์เวห์และโมเสส (กันดารวิถี 21:4 -5) พระเจ้าจึงทรงส่ง "งูแมวเซา" ไปท่ามกลางพวกเขาและพวกเขาหลายคนก็ถูกกัดตาย ประชาชนมาหาโมเสสเพื่อกลับใจและร้องหาโมเสสให้ช่วยทูลพระเจ้าให้ทรงนำงูไปจากพวกเขา โมเสสจึงทูลวิงวอนพระเจ้า พระเจ้าตรัสกับโมเสสว่า "จงทำงูพิษตัวหนึ่งติดไว้บนเสา และทุกคนที่ถูกงูกัดมองดูงูนั้น ก็จะมีชีวิตอยู่ได้" (กันดารวิถี 21:4 -9)
คำว่า "เนหุชทาน" ปรากฏใน 2 พงศ์กษัตริย์ 18:4 ในความที่กล่าวถึงการปฏิรูปโดยกษัติรย์เฮเซคียาห์ซึ่งพระองค์ทรงรื้อปูชนียสถานสูงทิ้งไป ทรงโค่นสัญลักษณ์ของอาเช-ราห์ลง และทำลายเนหุชทาน ตามฉบับแปลของคัมภัร์ไบเบิลหลายฉบับให้ชื่อของงูทองสัมฤทธิ์เช่นนั้น
พันธสัญญาใหม่.
ในพระวรสารนักบุญยอห์น พระเยซูทรงเปรียบเทียบระหว่างการยกบุตรมนุษย์ขึ้นกับการยกงูทองสัมฤทธิ์ของโมเสสเพื่อรักษาประชาชน พระเยซูตรัสว่า "โมเสสยกงูขึ้นในถิ่นทุรกันดารอย่างไร บุตรมนุษย์จะต้องถูกยกขึ้นอย่างนั้น" (ยอห์น 3:14)
เหล้าองุ่นใหม่ใส่ในถุงหนังเก่า

เหล้าองุ่นใหม่ใส่ในถุงหนังเก่า  เป็นอุปมาของพระเยซู ปรากฏในมัทธิว 9 (มัทธิว 9:14 -17), มาระโก 2 (มาระโก 2:18 -22) และลูกา 5 (ลูกา 5:33 -39)
ความในคัมภีร์ไบเบิล.
อุปมานี้ทรงกล่าวขึ้นหลังพระเยซูทรงเรียกเลวีมาเป็นสาวก และเป็นส่วนหนึ่งของการสนทนาในการเลี้ยงโต๊ะที่เลวีจัดขึ้น (ลูกา 5:29) อุปมานี้ทรงกล่าวเพื่อตอบคำถามเกี่ยวกับการถืออดอาหาร:
<templatestyles src="แม่แบบ:คำพูด/style.css" />เขาทั้งหลายทูลพระองค์ว่า "ศิษย์ของยอห์นถืออดอาหารกันและอธิษฐานบ่อยๆ และศิษย์ของพวกฟาริสีก็ทำเหมือนกัน แต่ศิษย์ของท่านทั้งกินทั้งดื่ม" พระเยซูจึงตรัสกับพวกเขาว่า "ท่านจะให้เพื่อนๆ ของเจ้าบ่าวอดอาหารขณะที่เจ้าบ่าวยังอยู่กับเขาอย่างนั้นหรือ? แต่วันที่เจ้าบ่าวจะต้องจากสหายไปจะมาถึง และในวันนั้นเขาจะถืออดอาหาร"
พระเยซูทรงตอบต่อไปด้วยอุปมาสั้น ๆ สองเรื่อง พระวรสารนักบุญลูกาให้รายละเอียดดังนี้:
<templatestyles src="แม่แบบ:คำพูด/style.css" />แล้วพระองค์ทรงกล่าวคำเปรียบเทียบเรื่องหนึ่งแก่พวกเขาด้วย "ไม่มีใครฉีกผ้าจากเสื้อใหม่มาปะเสื้อเก่า ถ้าทำอย่างนั้นเสื้อใหม่จะขาด และผ้าที่ได้จากเสื้อใหม่ก็จะไม่เข้ากับเสื้อเก่าด้วย ไม่มีใครเอาเหล้าองุ่นหมักใหม่ไปใส่ไว้ในถุงหนังเก่า ถ้าทำอย่างนั้น เหล้าองุ่นหมักใหม่จะทำให้ถุงหนังเก่าขาด และเหล้าองุ่นจะรั่ว ถุงหนังก็จะเสียไปด้วย แต่เหล้าองุ่นหมักใหม่ต้องใส่ในถุงหนังใหม่ ไม่มีใครเมื่อดื่มเหล้าองุ่นหมักเก่าแล้ว จะอยากได้เหล้าองุ่นหมักใหม่ เพราะเขาย่อมจะกล่าวว่า 'ของเก่านั้นดีกว่า' "
เทศบาลของประเทศมอนเตเนโกร

เทศบาล  เป็นเขตการปกครองระดับแรกของประเทศมอนเตเนโกร ประเทศนี้แบ่งออกเป็น 25 เขตเทศบาลซึ่งรวมถึงราชธานีเก่าเซติเญและนครหลวงพอดกอรีตซา
เทศบาลที่เพิ่งได้รับการจัดตั้งขึ้น ได้แก่
ยินดีต้อนรับสู่โรงกลั่นโคมาดะ

ยินดีต้อนรับสู่โรงกลั่นโคมาดะ (; โรมาจิ: "Komada Jōryūjo e Yōkoso") เป็นภาพยนตร์อนิเมะญี่ปุ่นในปี พ.ศ. 2566 ผลิตโดยสตูดิโอพีเอเวิกส์และจัดจำหน่ายโดยกากา ภาพยนตร์กำกับโดยมาซายูกิ โยชิฮาระจากบทภาพยนตร์ที่เขียนโดยยูกิโตะ คิซาวะและโซเอะ นากาโมโตะ ภาพยนตร์ฉายรอบปฐมทัศน์ที่เทศกาลภาพยนตร์แอนิเมชันนานาชาติอานซีในเดือนมิถุนายน พ.ศ. 2566 ก่อนจะเข้าฉายในโรงภาพยนตร์ที่ประเทศญี่ปุ่นในเดือนพฤศจิกายนของปีเดียวกัน ภาพยนตร์ฉายในประเทศไทยในเทศกาลภาพยนตร์แจมนิเมะเฟสติวัล 2024 ระหว่างวันที่ 2-4 กุมภาพันธ์ พ.ศ. 2567 รอบปกติฉายเมื่อวันที่ 15 กุมภาพันธ์ พ.ศ. 2567
หนังสือเฉลยธรรมบัญญัติ

หนังสือเฉลยธรรมบัญญัติ  เป็นหนังสือเล่มที่ 5 ของคัมภีร์โทราห์ (ในศาสนายูดาห์) ซึ่งเรียกว่า  และเป็นหนังสือเล่มที่ 5 ของพันธสัญญาเก่าในศาสนาคริสต์
บทที่ 1-30 ของหนังสือประกอบด้วยบทเทศน์ 3 บทหรือก็คือคำกล่าวของโมเสสต่อชาวอิสราเอลบนที่ราบโมอับ ไม่นานก่อนที่พวกเขาจะเข้าสู่แผ่นดินแห่งพระสัญญา บทเทศน์แรกเป็นย้อนความถึงเวลา 40 ปีของการร่อนเร่ในถิ่นทุรกันดารซึ่งนำไปสู่ช่วงเวลา ณ ขณะนั้นและจบลงด้วยการตักเตือนให้รักษาบทบัญญัติ บทเทศน์ที่สองเป็นการเตือนใจชาวอิสราเอลถึงความจำเป็นต้องปฏิบัติตามพระยาห์เวห์และพระบัญญัติ (หรือคำสอน) ที่พระองค์ประทานแก่พวกเขา บทเทศน์ที่สามเป็นการปลอบโยนว่าแม้ชนชาติอิสราเอลจะไม่ซื่อสัตย์และสูญเสียดินแดนนั้นไป แต่ทุกคนสามารถกลับคืนมาด้วยการกลับใจใหม่ 
สี่บทสุดท้าย (บทที่ 31-34) ประกอบด้วยบทเพลงของโมเสส, พรของโมเสส และเรื่องเล่าของการส่งต่อเสื้อคลุมผู้นำจากโมเสสไปยังโยชูวา และท้ายที่สุดก็เป็นเรื่องการเสียชีวิตของโมเสสบนภูเขาเนโบ
วรรคหนึ่งที่มีความสำคัญที่สุดคือเฉลยธรรมบัญญัติ 6:4 เชมา ยิสราเอล (โอ คนอิสราเอล จงฟังเถิด) เป็นคำสรุปของเอกลักษณะชาวยิวของชาวยิวผู้เชื่อในพระเจ้า: "โอ คนอิสราเอล จงฟังเถิด พระยาห์เวห์ พระยาห์เวห์เท่านั้นทรงเป็นพระเจ้าของเรา" วรรค 6:4–5 ยังอ้างถึงโดยพระเยซูในมาระโก 12:28–34 ว่าเป็นบัญญัติเอก
นมเย็น

นมเย็น หรือ นมชมพู เป็นเครื่องดื่มไทยที่ทำจากน้ำเชื่อม "สละ" และนมแช่เย็น นมสำหรับทำ "นมเย็น" มี 2 ชนิด คือนมสดและนมข้นหวาน นมเย็นมีสองแบบคือแบบเย็นและแบบปั่น สามารถพบได้เกือบทุกที่ในประเทศไทยจากแผงขายเครื่องดื่มริมถนน ราคามีตั้งแต่ 15-25 บาทสำหรับการขายแก้วเดียว หรือตั้งแต่ 30-60 บาท ที่ร้านกาแฟพร้อมการจัดเข้าชุดกับขนม
ฟุตบอลชิงแชมป์แห่งชาติยุโรป รุ่นอายุไม่เกิน 19 ปี 2024

ฟุตบอลชิงแชมป์แห่งชาติยุโรป รุ่นอายุไม่เกิน 19 ปี 2024  (หรือที่รู้จักในชื่อ ยูฟ่ายูโร รุ่นอายุไม่เกิน 19 ปี 2024 ) จะเป็นการแข่งขันฟุตบอลชิงแชมป์แห่งชาติยุโรป รุ่นอายุไม่เกิน 19 ปี ครั้งที่ 21 (ครั้งที่ 71 หากรวมยุครุ่นต่ำกว่า 18 ปีและรุ่นเยาวชนด้วย) ซึ่งเป็นการแข่งขันฟุตบอลชิงแชมป์เยาวชนระดับนานาชาติประจำปีที่จัดโดยยูฟ่า สำหรับทีมชาติชายอายุต่ำกว่า 19 ปีของทวีปยุโรป ไอร์แลนด์เหนือจะเป็นเจ้าภาพจัดการแข่งขันระหว่างวันที่ 15 ถึง 28 กรกฎาคม พ.ศ. 2567 มีทีมทั้งหมด 8 ทีมที่จะเข้าร่วมแข่งขัน ซึ่งผู้เล่นจะต้องเกิดในหรือหลังวันที่ 1 มกราคม พ.ศ. 2548 ถึงมีสิทธิ์เข้าร่วม
การแข่งขันครั้งนี้ถือเป็นรอบคัดเลือกของโซนยุโรปสำหรับการแข่งขันฟุตบอลโลก รุ่นอายุไม่เกิน 20 ปี โดย 5 ทีมอันดับแรกของการแข่งขันนี้จะได้ผ่านเข้ารอบฟุตบอลโลก รุ่นอายุไม่เกิน 20 ปี 2025 ที่ประเทศชิลี ในฐานะตัวแทนของยูฟ่า
อิตาลี เป็นผู้ชนะล่าสุดที่ครองตำแหน่งเป็นครั้งที่ 4 หลังจากเอาชนะโปรตุเกสด้วยคะแนน 1–0 ในรอบชิงชนะเลิศ
การคัดเลือกเจ้าภาพ.
ไอร์แลนด์เหนือได้รับการแต่งตั้งให้เป็นเจ้าภาพการแข่งขันโดยคณะกรรมการบริหารของยูฟ่าในระหว่างการประชุมเมื่อวันที่ 19 เมษายน พ.ศ. 2564 ที่เมืองมงเทรอซ์ ประเทศสวิตเซอร์แลนด์
ฟุตบอลชิงแชมป์อเมริกาใต้ รุ่นอายุไม่เกิน 20 ปี 2025

ฟุตบอลชิงแชมป์อเมริกาใต้ รุ่นอายุไม่เกิน 20 ปี 2025 (,) จะเป็นการแข่งขันฟุตบอลชิงแชมป์อเมริกาใต้ รุ่นอายุไม่เกิน 20 ปี ครั้งที่ 31 ซึ่งเป็นการแข่งขันฟุตบอลชิงแชมป์ระดับเยาวชนนานาชาติทุก ๆ สองปี ซึ่งจัดโดยสมาพันธ์ฟุตบอลอเมริกาใต้ สำหรับทีมชาติชายรุ่นอายุไม่เกิน 20 ปีของทวีปอเมริกาใต้
ทีมสี่อันดับแรกจะได้ผ่านเข้ารอบฟุตบอลโลก รุ่นอายุไม่เกิน 20 ปี 2025 ในประเทศชิลี ในฐานะตัวแทนของคอนเมบอล นอกเหนือจากชิลี ที่จะผ่านเข้ารอบเป็นเจ้าภาพโดยอัตโนมัติ หากชิลีเข้าถึงรอบรองชนะเลิศ ทั้งสองทีมที่จบอันดับ 3 ในรอบแบ่งกลุ่มจะได้แข่งขันนัดเพลย์ออฟแทน
บราซิล เป็นทีมที่ชนะเลิศล่าสุด
ทีม.
ทีมชาติสมาชิกคอนเมบอลทั้งสิบทีมมีสิทธิ์เข้าร่วมทัวร์นาเมนต์
ลอยกอ

ลอยกอ (#เปลี่ยนทาง , [lwàɪ(ŋ)kɔ̀]) เป็นเมืองหลักของรัฐกะยา ประเทศพม่า ตั้งอยู่ในพื้นที่เนินกะเหรี่ยงใกล้บริเวณตอนเหนือสุดของรัฐ ซึ่งอยู่เหนือเพียงแม่น้ำปีลู พลเมืองส่วนใหญ่เป็นชาวกะยา (Karenni) โรงงานไฟฟ้าพลังน้ำที่ใหญ่ที่สุดในประเทศพม่า (ทางญี่ปุ่นสร้างขึ้นเป็นค่าปฏิกรรมสงคราม) ตั้งอยู่ทางตะวันออกของลอยกอที่น้ำตก Lawpita ประมาณ 
เมืองลอยกอแบ่งออกเป็น 13 ย่าน ได้แก่ Naungya, Daw-ukhu, Mainglon, Mingala, Dhammayon, Zaypaing, Shwetaung, Landama, Dawtanma, Dawnoeku, Shansu และ Minsu
ภูมิอากาศ.
ลอยกอมีสภาพภูมิอากาศแบบทุ่งหญ้าสะวันนา (เคิพเพิน "Aw") ริมบริเวณภูมิอากาศแบบอบอุ่นชื้นกึ่งเขตร้อน ("Cwa").
ถิ่นทุรกันดารปาราน

ถิ่นทุรกันดารปาราน (บางครั้งสะกดว่า Pharan หรือ Faran; , "Midbar Pa'ran") เป็นสถานที่ที่กล่าวถึงในคัมภีร์ฮีบรู เป็นหนึ่งในสถานที่ที่ชาวอิสราเอลใช้เวลาส่วนหนึ่งจากทั้งหมด 40 ปีในการเร่ร่อนภายหลังการอพยพ และยังเป็นบ้านของอิชมาเอลและสถานที่ลี้ภัยของดาวิด
ในธรรมเนียมศาสนาอิสลาม มักถือว่าถิ่นทุรกันดารปารานเทียบได้กับพื้นที่ของแคว้นฮิญาซ
ถิ่นทุรกันดารปารานในคัมภีร์ไบเบิล.
ถิ่นทุรกันดารปารานถูกกล่าวถึงว่าเป็นสถานที่ที่ฮาการ์ (หญิงคนใช้ชาวอียิปต์ของซาราห์/ซารายภรรยาของอับราฮัม ได้กลายมาเป็นภรรยาของอับราฮัมตามคำแนะนำของซาราห์แล้วมีบุตรชายด้วยกันกับอับราฮัมคืออิชมาเอล) ถูกอัปเปหิออกจากที่อยู่ของอับราฮัมในเบเออร์เชบา (ปฐมกาล 16:1) ฮาการ์ "ก็ไปและพเนจรไปในถิ่นทุรกันดารแห่งเบเออร์เชบา" (ปฐมกาล 21:14):แล้วพระเจ้าทรงเปิดตาของนาง[ฮาการ์] นางก็เห็นบ่อน้ำแห่งหนึ่ง จึงไปเติมน้ำเต็มถุงหนัง และให้เด็กนั้นดื่ม พระเจ้าทรงอยู่กับเด็กนั้น เขาเติบโตขึ้น อาศัยอยู่ในถิ่นทุรกันดาร และเป็นนักธนู เขาอาศัยอยู่ในถิ่นทุรกันดารแห่งปาราน มารดาก็หาภรรยาคนหนึ่งจากแผ่นดินอียิปต์ให้เขา (ปฐมกาล 21:19 -22)
ภายหลังถิ่นทุรกันดารปารานถูกกล่าวถึงในหนังสือกันดารวิถีว่าเป็นสถานที่ที่ชาวอิสราเอลมาตั้งถิ่นอาศัยชั่วคราวระหว่างการอพยพ:
คนอิสราเอลก็ยกออกเดินทางเป็นระยะๆ จากถิ่นทุรกันดารซีนาย และเมฆนั้นมาหยุดอยู่ที่ถิ่นทุรกันดารปาราน (กันดารวิถี 10:12 ; ดูเพิ่มที่ กันดารวิถี 12:16)
ถิ่นทุรกันดารปารานถูกกล่าวถึงอีกครั้งในความเปิดของหนังสือเฉลยธรรมบัญญัติ: ข้อความต่อไปนี้เป็นคำที่โมเสสกล่าวกับคนอิสราเอลทั้งสิ้นในถิ่นทุรกันดารฟากตะวันออกของแม่น้ำจอร์แดน ณ ที่ราบข้างหน้าสูฟระหว่างปารานและโทเฟล ลาบาน ฮาเซโรทและดีซาหับ (เฉลยธรรมบัญญัติ 1:1)
ท่านกล่าวว่า พระยาห์เวห์เสด็จจากซีนาย และทรงลุกขึ้นจากเสอีร์เสด็จมายังเขาทั้งหลาย พระองค์ทรงทอแสงจากภูเขาปาราน พระองค์เสด็จมากับผู้บริสุทธิ์นับหมื่น ที่พระหัตถ์เบื้องขวามีไฟเป็นพระธรรมแก่เขา (เฉลยธรรมบัญญัติ 33:2)
กษัตริย์ดาวิดเคยทรงใช้เวลาช่วงหนึ่งในถิ่นทุรกันดารปารานหลังซามูเอลเสียชีวิต (1 ซามูเอล 25:1)
1 พงศ์กษัตริย์ 11:17-18 ระบุว่าเมื่อฮาดัดคนเอโดมหนีจากเอโดมไปยังอียิปต์ ได้ผ่านมีเดียนและปารานตามทางไปอียิปต์
ยังไม่ทราบตำแหน่งที่แน่ชัดของถิ่นทุรกันดารปาราน 
โดยถิ่นทุรกันดารปารานมักถูกนำมาเชื่อมโยงกับภูเขาซีนายในอียิปต์ และมีบางหลักฐานที่บ่งบอกว่าเดิมถิ่นทุรกันดารปารานอาจหมายถึงบริเวณทางตอนใต้ของคาบสมุทรซีนาย แต่จากความในเฉลยธรรมบัญญัติ 1:1 บ่งบอกว่าอาจอยู่ทางฝั่งตะวันออกของแม่น้ำจอร์แดน
ผู้เผยพระวจนะน้อยฮาบากุกระบุว่า "พระเจ้าเสด็จจากเทมาน องค์บริสุทธิ์เสด็จจากภูเขาปาราน" ในฮาบากุก 3:3
ไก่เคียฟ

ไก่เคียฟ หรือที่รู้จักกันในชื่อ ไก่กือยิว เป็นอาหารที่ทำจากเนื้อไก่โขลกและคลุกรอบเนยเย็นแล้วเคลือบด้วยไข่และเกล็ดขนมปังแล้วทอดหรืออบ เนื่องจากเนื้อไม่มีกระดูกมักถูกเรียกว่าสุพรีมในการประกอบอาหารแบบมืออาชีพ อาหารจานนี้จึงถูกเรียกว่า "suprême de volaille à la Kiev" อกไก่ยัดไส้เป็นที่รู้จักกันโดยทั่วไปในอาหารรัสเซียและยูเครนในชื่อ "côtelette de volaille" แม้ว่าจะมีข้อโต้แย้งเกี่ยวกับต้นกำเนิด แต่อาหารจานนี้ได้รับความนิยมเป็นพิเศษในรัฐหลังโซเวียต รวมถึงในประเทศอื่น ๆ หลายแห่งในอดีตกลุ่มตะวันออก และในโลกที่พูดภาษาอังกฤษ
คอสบี

คอสบี (tr. "Kozbī") ถูกกล่าวถึงในกันดารวิถี 25 ในคัมภีร์ฮีบรูว่าเป็น "บุตรหญิงของศูร์" คอสบีเป็นชาวมีเดียนที่มีชื่อเสียง และเป็นภรรยาหรือภรรยานอกสมรสของชาวอิสราเอลศิมรี บุตรสาลู พระเจ้าทรงไม่ยอมรับการเล่นชู้ระหว่างชาวอิสราเอลและชาวมีเดียนท้องถิ่น ซึ่งผลที่ตามมาคือการที่ชาวอิสราเอลบูชาพระบาอัล จึงทรงบัญชาโมเสสให้สังหารชาวอิสราเอลทั้งหมดที่บูชาพระบาอัล
"และดูสิ มีชายอิสราเอลคนหนึ่งพาหญิงมีเดียนคนหนึ่งเข้ามาในครอบครัวต่อหน้าโมเสส และต่อหน้าชุมนุมชนทั้งหมดของอิสราเอล ในขณะที่เขาทั้งหลายกำลังร้องไห้อยู่ที่ประตูเต็นท์นัดพบ เมื่อฟีเนหัสบุตรเอเลอาซาร์ บุตรของปุโรหิตอาโรนเห็นดังนั้นก็ลุกขึ้นไปจากชุมนุมชน และถือทวนอยู่ในมือ เขาตามหลังชายอิสราเอลคนนั้นเข้าไปในเต็นท์ แล้วแทงเขาทั้งคู่จนทะลุ คือทะลุตัวชายอิสราเอลและเข้าท้องของหญิงคนนั้น และภัยพิบัติในอิสราเอลก็หยุด แต่คนที่ตายด้วยภัยพิบัติมีถึง 24,000 คน" กันดารวิถี 25:6 -9 ("พระคริสตธรรมคัมภีร์ ฉบับมาตรฐาน")
ฟีเนหัสบุตรชายของเอเลอาซาร์ (บุตรชายของอาโรน) ใช้ทวนสังหารศิมรีและคอสบีด้วยการแทงครั้งเดียว เหตุการณ์นี้กลายเป็นข้ออ้างในการทำสงครามกับชาวมีเดียนในกันดารวิถี 31
เค้กกือยิว

เค้กกือยิว  เป็นเค้กขนมหวานที่ผลิตในกรุงเคียฟ ประเทศยูเครน ตั้งแต่วันที่ 6 ธันวาคม พ.ศ. 2499 โดยโรงงานผลิตขนมคาร์ล มาคส์ ซึ่งปัจจุบันเป็นบริษัทในเครือของบริษัทโรเชน ได้รับความนิยมอย่างรวดเร็วทั่วสหภาพโซเวียต
เค้กกลายเป็นสัญลักษณ์ของกรุงเคียฟ โดยส่วนใหญ่เนื่องมาจากชื่อตราสินค้าและบรรจุภัณฑ์ที่มีรูปใบเกาลัดม้า ซึ่งปรากฏบนตราแผ่นดินของเคียฟในสมัยโซเวียต
เค้กประกอบด้วยเมอแร็งก์บาง ๆ สองชั้น พร้อมด้วยเฮเซลนัตเคลือบด้วยช็อกโกแลต และสอดไส้ที่มีลักษณะคล้ายบัตเตอร์ครีม
สะพานอ่าวเจียวโจวชิงเต่า

สะพานอ่าวเจียวโจวชิงเต่า เป็นสะพานถนนยาว 26.7 กิโลเมตร (16.6 ไมล์) ตั้งอยู่ในเมืองชิงเต่า มณฑลซานตง ประเทศจีน ซึ่งเป็นส่วนหนึ่งของโครงการเชื่อมต่ออ่าวเจียวโจว ที่ต่อเนื่องกันมีระยะทางรวม 41.58 กิโลเมตร (25.84 ไมล์) ทำให้เป็นหนึ่งในสะพานที่ยาวที่สุดในโลก
มารียู ซากาลู

มารียู ฌอร์ฌี โลบู ซากาลู (9 สิงหาคม ค.ศ. 1931 – 5 มกราคม ค.ศ. 2024) เป็นอดีตนักฟุตบอลอาชีพ ที่ปรึกษา และผู้จัดการทีมชาวบราซิล ซึ่งเล่นในตำแหน่งกองหน้า
ซากาลูถือครองสถิติแชมป์ฟุตบอลโลกโดยรวม 4 สมัย (ในฐานะนักเตะ 2 สมัย, ผู้จัดการทีม 1 สมัย และผู้ช่วยผู้จัดการทีม 1 สมัย) เขายังถือครองสถิติการเข้าถึงรอบชิงชนะเลิศฟุตบอลโลกมากที่สุดถึง 6 ครั้ง (ค.ศ. 1958, 1962, 1970, 1994, 1998, 2002) เขาเป็นคนแรกที่คว้าแชมป์ฟุตบอลโลกทั้งในฐานะผู้จัดการทีมและในฐานะผู้เล่น เขาชนะการแข่งขันใน ค.ศ. 1958 และ 1962 ในฐานะผู้เล่น และใน ค.ศ. 1970 ในฐานะผู้จัดการทีม
ใน ค.ศ. 1992 ซากาลูได้รับฟีฟ่าออร์เดอร์ออฟเมริตซึ่งเป็นเกียรติสูงสุดที่ฟีฟ่ามอบให้จากผลงานของเขาในวงการฟุตบอล เขาได้รับเลือกให้เป็นผู้จัดการทีมที่ยิ่งใหญ่ที่สุดตลอดกาลอันดับที่ 9 โดยนิตยสาร "เวิลด์ซอกเกอร์" ใน ค.ศ. 2013 เมื่อวันที่ 5 มกราคม ค.ศ. 2024 ซากาลูเสียชีวิตเมื่ออายุได้ 92 ปี เขาเป็นนักเตะทีมชาติบราซิลคนสุดท้ายจากทีมชุดแชมป์ฟุตบอลโลก ค.ศ. 1958 ที่สวีเดนที่ยังมีชีวิตอยู่
แบตเตอร์ (การทำอาหาร)

แบตเตอร์  เป็นส่วนผสมที่ใช้สำหรับการปรุงอาหาร ประกอบไปด้วยแป้งและของเหลวและอาจใส่ส่วนผสมอื่นๆ เช่น น้ำตาล เกลือ และสารช่วยให้ฟู แม้ว่าโดเป็นส่วนผสมระหว่างแป้งกับของเหลวเหมือนกัน แบตเตอร์จะแตกต่างจากโดตรงที่มีส่วนประกอบที่เป็นของเหลวมากกว่า แบตเตอร์มักจะมีเนื้อที่เหนียวข้นสามารถเทได้ และไม่สามารถนวดได้ แบตเตอร์มักถูกใช้สำหรับทำแพนเค้ก เค้กเนื้อบางเบา และใช้เคลือบอาหารทอด นอกจากนี้ยังใช้สำหรับขนมปังแบตเตอร์
วิธีการทำ.
แบตเตอร์หลายชนิดสามารถทำได้โดยการผสมแป้งแห้งกับของเหลว เช่น น้ำ นม หรือไข่ แบตเตอร์ยังสามารถทำได้โดยการแช่ธัญพืชในน้ำแล้วบดระหว่างเปียก บ่อยครั้งมักมีการใส่สารช่วยให้ฟู เช่น ผงฟู เพื่อเติมอากาศและทำให้ตัวแบตเตอร์ฟูขึ้นระหว่างปรุงอาหาร หรือสามารถนำมาหมักทั้งเพื่อให้ตัวแบตเตอร์ฟูและเพิ่มรถชาติอีกด้วย ในบางสูตรอารใส่น้ำอัดลมหรือของเหลวอัดลมอื่นๆ เช่น เบียร์ เพื่อเติมอากาศแทน นอกจากน้ำแล้วยังสามารถใช้ของเหลวอื่น ๆ เช่น ไวน์ หรือสุราปรุงแต่ง เช่น กูราเซา บรั่นดี และมารัซชิโน
ความหนืดของแบตเตอร์มีตั้งแต่หนืดสูง (ติดบนช้อนที่หงายขึ้น) ไปจนถึงเหลว (คล้ายกับครีม เทหรือหยดจากช้อนได้) แบตเตอร์จะถูกนำไปผ่านความร้อน โดยปกติจะใช้การทอด อบ หรือนึ่ง เพื่อให้ส่วนผสมสุก และทำให้แป้งจับตัวกันเป็นเนื้อเดียวกัน แบตเตอร์อาจเป็นได้ทั้งแบบหวานหรือแบบเค็ม ซึ่งมักขึ้นอยู่กับการเติมน้ำตาลหรือเกลือลงไป (ในบางครั้งอาจเติมทั้งสองอย่าง) นอกจากนี้ยังสามารถเติมเครื่องปรุงอื่นๆ เช่น สมุนไพร เครื่องเทศ ผัก หรือผลไม้ลงในส่วนผสมได้
กาบรีแยล อาตาล

กาบรีแยล อาตาล (เกิดวันที่ 16 มีนาคม ค.ศ. 1989 ที่กลามาร์ จังหวัดโอดแซน) เป็นนักการเมืองชาวฝรั่งเศส ดำรงตำแหน่งนายกรัฐมนตรีฝรั่งเศสระหว่างวันที่ 9 มกราคม ถึงวันที่ 5 กันยายน ค.ศ. 2024
อาตาลเริ่มเป็นสมาชิกพรรคสังคมนิยมในค.ศ. 2006 ได้เป็นสมาชิกคณะรัฐมนตรีของอดีตรัฐมนตรีว่าการกระทรวงสาธารณสุข มารีโซล ตูแรน ระหว่างค.ศ. 2012 - 2017 อีกด้วย จนกระทั้งค.ศ. 2016 อาตาลเข้าร่วมพรรคอ็องมาร์ชและกลายเป็นโฆษกพรรคในค.ศ. 2018 และสมาชิกคณะกรรมการบริหารพรรคตั้งแต่ค.ศ. 2021
เขาได้รับเลือกตั้งเป็นสมาชิกสมัชชาแห่งชาติของเขตเลือกตั้งที่ 10 ของจังหวัดโอดแซนในการเลือกตั้งสมาชิกสมัชชาแห่งชาติของฝรั่งเศสของ ค.ศ. 2017 แล้วได้เป็นสมาชิกคณะกรรมการกิจการวัฒนธรรมและการศึกษา นอกจากนี้ เคยเป็นผู้รายงานร่างกฎหมายที่เกี่ยวข้องกับการแนะแนวและความสำเร็จของนักเรียนอีกด้วย
ในวันที่ 16 ตุลาคม ค.ศ. 2018 อาตาลได้รับตำแหน่งเลขาธิการแห่งรัฐถึงอดีตรัฐมนตรีว่าการกระทรวงศึกษาธิการแห่งชาติและเยาวชน ฌ็อง-มีแชล บล็องแกร์ ในขณะนั้น แล้วภายใต้การนำของนายกรัฐมนตรี เอดัวร์ ฟีลิป จากนั้น 6 กรกฎาคม ค.ศ. 2020 เขาได้รับตำแหน่งโฆษกรัฐบาลภายใต้การนำของนายกรัฐมนตรี ฌ็อง กัสแต็กซ์
ในวันที่ 9 มกราคม ค.ศ. 2024 หลังจากนายกรัฐมนตรี เอลีซาแบ็ต บอร์น ได้ยืนหนังสือลาออกจากตำแหน่งวันก่อนนั้น ประธานาธิบดี แอมานุแอล มาครง ได้แต่งตั้งกาบรีแยล อาตาล เป็นนายกรัฐมนตรีแทน ซึ่งเขาถือเป็นนายกรัฐมนตรีฝรั่งเศสคนแรกที่เป็นชายรักร่วมเพศ และอายุน้อยที่สุดในประวัติศาสตร์ฝรั่งเศส
ในวันที่ 7 กรกฎาคม ค.ศ. 2024 หลังจากรอบที่ 2 ของการเลือกตั้งสมาชิกสมัชชาแห่งชาติ อาตาลได้ประกาศจะยืนหนังสือลาออกในวันต่อมา แต่มาครงกลับให้อยู่ในตำแหน่งต่อเพื่อเสถียรภาพประเทศ ต่อมา ในวันที่ 16 กรกฎาคม ค.ศ. 2024 มาครงรับหนังสือลาออกของรัฐบาลของอาตาลและรักษาการตำแหน่งจนถึงมีนายกรัฐมนตรีคนใหม่
จากนั้น ในวันที่ 5 กันยายน ค.ศ. 2024 มีแชล บาร์เนียร์ สมาชิกพรรคเลเรปูว์บลีแก็งและอดีตรัฐมนตรีหลายกระทรวงภายใต้การนำของฟร็องซัว มีแตร็อง ฌัก ชีรัก และนีกอลา ซาร์กอซี ได้ถูกแต่งตั้งเป็นนายกรัฐมนตรีโดยประธานาธิบดีมาครง หลังจากมีการปรึกษาหารือกันกับกลุ่มและพรรคการเมืองที่สมัชชาแห่งชาติ ทำให้อาตาลพ้นจากตำแหน่งและกลับมาเป็นสมาชิกสมัชชาแห่งชาติและประธานกลุ่ม "รวมกันเพื่อสาธารณรัฐ" กลุ่มพรรคการเมืองฝ่ายสนับสนุนประธานาธิบดีมาครงในสภาล่างเดียวกัน
วัดเขาดิน (จังหวัดสุพรรณบุรี)

วัดเขาดิน เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเขาดิน อำเภอเดิมบางนางบวช จังหวัดสุพรรณบุรี ที่ดินตั้งวัดเมื่อเนื้อที่ 33 ไร่
ประวัติ.
วัดเขาดินตั้งวัดเมื่อ พ.ศ. 2521 ได้รับพระราชทานวิสุงคามสีมาเมื่อวันที่ 31 มีนาคม พ.ศ. 2552 ผู้ดำเนินการก่อสร้างวัดคือ นายเทียบ เหมือนแก้ว, นายผาด เหมือนแก้ว, นายจำรัส เหมือนแก้ว, นายหยด เหมือนแก้ว, นายโปร่ง สุดสงวน, นายยวน โสขมา, นายน้อม รอดไผ่, นายชื่น น้ำดอกไม้, นายไล้ เหมือนแก้ว, นายหล่อ เหมือนแก้ว, นายทวี เหมือนแก้ว, นายสนิท เทียนเบ็ญจะ, นายสิริ ทองเครือ, นายจุล สว่างศรี และราษฎรบ้านเขาดิน ได้ร่วมบริจาคทรัพย์สร้างเสนาสนะ 
ในสมัยพระครูสิริสิกขการเป็นเจ้าอาวาสได้ดำเนินการสร้างวัดให้มีลักษณะศิลปะญี่ปุ่นเช่นมีซุ้มเสาโทริอิ แมวกวัก ตัวดารูมะ และตกแต่งด้วยอักษรญี่ปุ่น เพื่อให้เป็นสถานที่ท่องเที่ยว โดยได้รับการสนับสนุนจากพระราชรัตนสุนทร ผู้ช่วยเจ้าอาวาสวัดพระเชตุพน เจ้าคณะเขตบึงกุ่ม กรุงเทพมหานคร
เสนาสนะ.
อาคารเสนาสนะประกอบด้วย อุโบสถ กว้าง 11.65 เมตร ยาว 17.20 เมตร สร้างเมื่อ พ.ศ. 2554 วิหาร กว้าง 11.65 เมตร ยาว 17.20 เมตร สร้างเมื่อ พ.ศ. 2543 เป็นอาคารคอนกรีตเสริมเหล็ก ศาลาการเปรียญ กว้าง 21 เมตร ยาว 33 เมตร สร้างเมื่อ พ.ศ. 2521 เป็นอาคารคอนกรีตเสริมเหล็ก หอสวดมนต์ กว้าง 10 เมตร ยาว 17 เมตร สร้างเมื่อ พ.ศ. 2518 เป็นอาคารไม้ กุฏิสงฆ์ จำนวน 9 หลัง เป็นอาคารคอนกรีตเสริมเหล็ก ศาลาอเนกประสงค์ กว้าง 9 เมตรยาว 9 เมตร สร้างเมื่อ พ.ศ. 2537 เป็นอาคารคอนกรีตเสริมเหล็ก อาคารสำนักปฏิบัติธรรม คอนกรีตเสริมเหล็ก 2 ชั้น กว้าง 10 เมตร ยาว 25 เมตร สร้างเมื่อ พ.ศ. 2557 ด้านบนเขาเป็นที่ประดิษฐานรอยพระพุทธบาท มหาธาตุเจดีย์ศรีรัตนสุนทรประชาสรรค์ ประดิษฐานพระปางห้ามญาติเก่าแก่
ก๊วนสาวซ่าส์ วีนซะไม่มี (ภาพยนตร์ปี ค.ศ. 2024)

ก๊วนสาวซ่าส์ วีนซะไม่มี  เป็นภาพยนตร์อเมริกันแนวมิวสิคัล วัยรุ่น ตลก ปี 2024 กำกับโดยซาแมนธา เจย์น และอาร์ตูโร เปเรซ จูเนียร์ (เป็นการกำกับเรื่องแรกของพวกเขา) จากบทภาพยนตร์ของทีน่า เฟย์ สร้างจากละครเพลงบรอดเวย์ชื่อเดียวกันในปี 2018 ซึ่งดัดแปลงจากภาพยนตร์ มีนเกิลส์ ก๊วนสาวซ่าส์วีนซะไม่มี ของมาร์ก วอเตอร์สในปี 2004 ซึ่งเขียนบทโดยเฟย์ และดัดแปลงจากหนังสือของ โรซาลินด์ ไวส์แมน เรื่อง "ราชินีกับวอนนาบี" (2002) โดยมี ทีมนักแสดง แองเการี ไรซ์, เรเน่ แรปป์, อัลลิอิ คราวัลโล, คริสโตเฟอร์ บรินีย์, เดเมียน ฮับบาร์ด, อวันติกา วันดานาปู และบีบี วูด ในขณะที่ เฟย์ และ มีโดวส์กลับมารับบทเดิมจากภาพยนตร์ต้นฉบับ 
พาราเมาท์ พิคเจอร์ส ประกาศการพัฒนาภาพยนตร์เรื่องนี้ในเดือนมกราคม ปี 2020 โดยเฟย์กลับมาเขียนบทภาพยนตร์และรับหน้าที่ผู้อำนวยการสร้างร่วมกับ ลอร์น ไมเคิลส์ ซึ่งเป็นผู้อำนวยการสร้างภาพยนตร์เรื่องนี้ในปี 2004 นักแต่งเพลง เจฟฟ์ ริชมอนด์ และผู้แต่งเนื้อร้อง เนลล์ เบนจามิน กลับมานำเพลงของพวกเขาจากฉบับละครเพลงกลับมาทำใหม่ ในขณะที่ริชมอนด์ก็แต่งดนตรีประกอบของภาพยนตร์เรื่องนี้ด้วย การคัดเลือกนักแสดงเริ่มในเดือนธันวาคม 2022 การถ่ายภาพยนตร์ฉากสำคัญ เกิดขึ้นในรัฐนิวเจอร์ซีย์ระหว่างเดือนมีนาคมถึงเมษายน 2023 เดิมภาพยนตร์เรื่องนี้มีกำหนดฉายรอบปฐมทัศน์ในบริการสตรีมมิ่ง พาราเมาต์ พลัส ของ ซีบีเอส ออล แอ็คเซส แต่ในเดือนกันยายน 2023 ผู้จัดจำหน่ายเลือกที่จะฉายภาพยนตร์เรื่องนี้ในโรงภาพยนตร์แทน เนื่องด้วยความนิยมและความสำเร็จของ บาร์บี้
ก๊วนสาวซ่าส์ วีนซะไม่มี ฉายรอบปฐมทัศน์ในนิวยอร์กซิตี้ เมื่อวันที่ 8 มกราคม 2024 และมีกำหนดฉายวันที่ 12 มกราคม 2024 โดยพาราเมาต์พิกเจอส์ ภาพยนตร์ได้รับคำวิจารณ์ในแง่ผสม แต่ประสบความสำเร็จในการเข้าฉาย ทำเงินทั่วโลก 105 ล้านเหรียญสหรัฐจากทุนสร้าง 36 ล้านเหรียญสหรัฐ
ภาพยนตร์มีกำหนดฉายในประเทศไทย วันที่ 14 กุมภาพันธ์ 2024 โดยมีรอบสื่อมวลชนเมื่อวันที่ 12 กุมภาพันธ์ 2024 
นักแสดง.
ความแตกต่างระหว่างเวอร์ชันละครและภาพยนตร์.
เพื่อทำให้รูปแบบดนตรีของเรื่องราวถูกนำเสนอออกมาบนจออย่างเหมาะสม ก๊วนสาวซ่าส์ วีนซะไม่มี จึงได้มีการเปลี่ยนแปลงเพื่อลดความยาวภาพยนตร์ เมื่อเทียบกับการแสดงบนเวทีที่มีความยาวสองชั่วโมงครึ่ง และเพื่อปรับปรุงองค์ประกอบพล็อตบางอย่าง เช่น การลดความยาวของเพลงและดนตรีบางส่วน เช่นเดียวกับการแสดงบนเวที ภาพยนตร์เรื่องนี้เกิดขึ้นในยุคสมัยโซเชียลมีเดีย โดยมีการนำ โซเชียลมีเดีย และ เทคโนโลยีมือถือ มารวมไว้ในโครงเรื่อง เมื่อเปรียบเทียบกับฉากในปี 2000 ของภาพยนตร์ปี 2004 ที่มือถือยังไม่ได้มีบทบาทต่อสังคมสมัยนั้น
เพลงจำนวน 14 เพลงถูกตัดออกเพื่อหลีกเลี่ยงปัญหาเรื่องโทนเสียงและทำให้เพลงดูไม่เป็นระเบียบ
เพลงประกอบภาพยนตร์.
† เพลงในภาพยนตร์ที่ไม่มีในอัลบั้มเพลงประกอบภาพยนตร์ ยกเว้น Kevin G's Rap ได้ถูกเพิ่มเข้ามาในฉบับพิเศษภายหลัง
รัฐบาลเอดัวร์ ฟีลิป 1

รัฐบาลเอดัวร์ ฟีลิป ชุดที่ 1 (17 พฤษภาคม - 19 มิถุนายน ค.ศ. 2017) เป็นคณะรัฐบาลคณะที่ 40 ของประเทศฝรั่งเศส ซึ้งแต่งตั้งขึ้นเมื่อวันที่ 17 พฤษภาคม ค.ศ. 2017 หลังจากแอมานุแอล มาครง ประธานาธิบดี ได้แต่งตั้งนายเอดัวร์ ฟีลิป อดีตนายกเทศมนตรีของเลออาฟวร์ และสมาชิกพรรคเลเรปูว์บลีแก็ง ซึ้งเป็นบุคคลคนแรกที่มาจากคนละพรรคกับประธานาธิบดีตั้งแต่รัฐบาลลียอแนล ฌ็อสแป็ง มาดำรงตำแหน่งนายกรัฐมนตรี โดยกฤษฎีกาของวันที่ 15 พฤษภาคม ค.ศ. 2017
จากนั้น มีการแต่งตั้งคณะรัฐบาลในวันที่ 17 พฤษภาคม ค.ศ. 2017 แล้วนายกรัฐมนตรีได้ยืนหนังสือลาออกตามธรรมเนียมเมื่อวันที่ 19 มิถุนายน ค.ศ. 2017 หรือ 33 วันหลังการแต่งตั้งรัฐบาล
มาริโกะ นางาอิ

มาริโกะ นางาอิ (; โรมาจิ: "Nagai Mariko", เกิด 3 มกราคม) เป็นนักพากย์หญิงชาวญี่ปุ่น เกิดที่จังหวัดคานางาวะ สังกัดเค็นโปรดักชัน มีชื่อเล่นว่า นางาดง (ながどん)
การถ่ายภาพอาหาร

การถ่ายภาพอาหาร เป็นประเภทของการถ่ายภาพหุ่นนิ่งซึ่งใช้สร้างภาพถ่ายนิ่งของอาหารที่สวยงามดึงดูดสายตา มีฐานะเป็นความชำนาญพิเศษของการถ่ายภาพเชิงพาณิชย์ ภาพถ่ายที่ได้ใช้ในโฆษณา นิตยสาร บรรจุภัณฑ์ รายการอาหาร หรือตำราอาหาร การถ่ายภาพอาหารระดับมืออาชีพเป็นความร่วมมือกันซึ่งมักเกี่ยวข้องกับผู้กำกับศิลป์ ช่างภาพ นักออกแบบอาหาร นักออกแบบอุปกรณ์ประกอบฉาก และผู้ช่วยของพวกเขา ด้วยการถือกำเนิดของสื่อสังคม การถ่ายแบบอาหารระดับมือสมัครเล่นจึงได้รับความนิยมในหมู่ผู้ที่มารับประทานอาหารในร้านอาหาร 
ในการโฆษณา การถ่ายภาพอาหารมักจะเพิ่มความน่าดึงดูดหรือเพิ่มขนาดของอาหารที่โฆษณาอย่างเกินจริง โดยเฉพาะอาหารจานด่วน ซึ่งบางครั้งทำให้เกิดกรณีโต้แย้งกันขึ้น
การถ่ายภาพอาหารบนสื่อสังคม

ความเฟื่องฟูของสื่อสังคมในศตวรรษที่ 21 ทำให้ลูกค้าของร้านอาหารและผู้ทำอาหารที่บ้านใช้กล้องดิจิทัลหรือสมาร์ทโฟนถ่ายภาพอาหารก่อนที่จะรับประทาน โดยทั่วไปภาพถ่ายอาหารดังกล่าวมีไว้เพื่อการใช้งานส่วนตัวเช่นการเก็บบันทึกภาพถ่ายอาหาร มากกว่าเพื่อวัตถุประสงค์ทางการค้า 
ปรากฏการณ์นี้ถูกเรียกว่า "กล้องกินก่อน" ในฮ่องกง มีความหมายถึงผู้ถ่ายภาพที่ "ให้อาหาร" (ในเชิงอุปมา) กับกล้องถ่ายภาพของตนเองก่อนที่จะให้ตัวเองได้กิน
ภูมิหลัง.
เหตุผลหนึ่งที่ทำให้ "กล้องกินก่อน" เป็นที่นิยมก็คือความสะดวกสบายทางดิจิทัลที่เพิ่มมากขึ้น การมีส่วนร่วมในสื่อสังคมทั่วโลกที่เพิ่มขึ้นอย่างต่อเนื่องด้วยความก้าวหน้าทางเทคโนโลยีและความแพร่หลายของอุปกรณ์ดิจิทัลที่ทำหน้าที่เป็นสื่อกลางสำหรับสื่อสังคม เดฟ ฮาเกอร์แมน (Dave Hagerman) ช่างภาพอาหารผู้มีประสบการณ์ของ "เดอะนิวยอร์กไทมส์", "เดอะวอลล์สตรีทเจอร์นัล" และ "ซาเวอร์" กล่าวว่าอินสตราแกรมมีภาพถ่าย "กล้องกินก่อน" มากที่สุด แพลตฟอร์มนี้เป็นช่องทางให้ผู้คนได้แบ่งปันและดื่มด่ำกับความหลงใหลในอาหารทั่วโลก ซึ่งสนับสนุนการถ่ายภาพอาหารเพื่อการใช้ส่วนตัว ที่สำคัญกว่านั้น การเก็บบันทึกภาพถ่ายอาหารก็ถือเป็นการแสดงตัวตนรูปแบบหนึ่ง โดยแสดงให้เห็นว่าพวกตนเป็นใครจากสิ่งที่พวกเขารับประทาน ตามคำกล่าวที่ว่า "บอกฉันว่าคุณกินอะไร แล้วฉันจะบอกคุณว่าคุณเป็นใคร" โดย Jean Anthelme Brillat-Savarin นักปรัชญาและนักชิมอาหารชาวฝรั่งเศส
วันประดับธงในประเทศสวีเดน

ตามกฤษฎีกาที่ออกโดยรัฐบาลสวีเดน มีวันที่จัดให้เป็นวันประดับธงอย่างเป็นทางการ ซึ่งหมายความว่าจะมีการชูธงชาติสวีเดนบนเสาธงในที่สาธารณะและบนอาคารราชการทุกแห่ง ส่วนการชักธงบนเสาธงส่วนบุคคลในช่วงวันนั้ได้รับการสนับสนุนอย่างมาก แต่ไม่ได้เป็นข้อบังคับ
การชูธงโดยทั่วไปมักไปตามดวงอาทิตย์ ตามระเบียบที่ระบุไว้ ธงจะชักขึ้นตอน 8 นาฬิกา ในฤดุร้อน และ 9 นาฬิกา ในฤดูหนาว แล้วจะชักธงลงตอนดวงอาทิตย์ตก แต่ไม่ล่าช้ากว่าเวลา 21 นาฬิกา
ฟุตบอลชิงแชมป์โอเชียเนีย รุ่นอายุไม่เกิน 19 ปี

ฟุตบอลชิงแชมป์โอเชียเนีย รุ่นอายุไม่เกิน 19 ปี  เป็นการแข่งขันที่จัดขึ้นทุก ๆ สองปีเพื่อตัดสินผู้ชนะเลิศรุ่นอายุต่ำกว่า 19 ปีของโซนโอเชียเนีย และยังตัดสินว่าทีมใดจะเป็นตัวแทนของสมาพันธ์ฟุตบอลโอเชียเนีย (OFC) เข้าแข่งขันในฟุตบอลโลก รุ่นอายุไม่เกิน 20 ปี ที่จัดแข่งขันในทุก ๆ สองปีอีกด้วย
ระหว่างปี ค.ศ. 1974 ถึง ค.ศ. 2012 การแข่งขันเปิดให้ทีมรุ่นอายุต่ำกว่า 20 ปี และเรียกว่า OFC U-20 Championship ตั้งแต่ปี ค.ศ. 2014 ขีดจำกัดอายุได้ลดลงเหลือต่ำกว่า 19 ปี และตั้งแต่ปี ค.ศ. 2018 ชื่อการแข่งขันได้เปลี่ยนชื่อเป็น OFC U-19 Championship
ทีมที่มีสิทธิ์.
สิบสี่ชาติมีสิทธิ์เข้าร่วมการแข่งขัน ได้แก่:
<templatestyles src="Div col/styles.css"/>
แอฟริกาคัพออฟเนชันส์ รุ่นอายุไม่เกิน 20 ปี

แอฟริกาคัพออฟเนชันส์ รุ่นอายุไม่เกิน 20 ปี  หรือเรียกสั้น ๆ ว่า "U-20 AFCON และสำหรับผู้สนับสนุนใช้ชื่อว่า TotalEnergies U-20 Africa Cup of Nations ก่อนหน้านี้รู้จักกันในชื่อ ฟุตบอลเยาวชนชิงแชมป์แอฟริกา  และ ฟุตบอลชิงแชมป์แอฟริกา รุ่นอายุไม่เกิน 20 ปี"'  เป็นการแข่งขันฟุตบอลเยาวชนนานาชาติทุก ๆ สองปี ที่จัดโดยสมาพันธ์ฟุตบอลแอฟริกัน (CAF) สำหรับทีมชาติที่ประกอบด้วยผู้เล่นที่มีอายุต่ำกว่า 20 ปี โดยทำหน้าที่เป็นการแข่งขันรอบคัดเลือกโซนแอฟริกาสำหรับฟุตบอลโลก รุ่นอายุไม่เกิน 20 ปี
เชอร์ล็อก โฮล์มส์ ลาโรง

"เชอร์ล็อก โฮล์มส์ ลาโรง"  เป็นเรื่องสั้นเรื่องหนึ่งใน 56 เรื่องที่เกี่ยวกับเชอร์ล็อก โฮมส์ เขียนโดยอาร์เธอร์ โคนัน ดอยล์ ตีพิมพ์ครั้งแรกใน"นิตยสารสแตรนด์"ในสหราชอาณาจักรในเดือนกันยายน ค.ศ. 1917 และรวบรวมในฐานะเรื่องสั้นเรื่องสุดท้ายของหนังสือรวมเรื่องสั้น "เรื่องสั้นเชอร์ล็อก โฮมส์ ชุด ลาโรง" ในเดือนถัดมาของปีเดียวกัน เนื้อเรื่องเล่าจากมุมมองของบุคคลที่สามแทนที่จะเป็นการเล่าจากมุมมองของบุคคลที่หนึ่งซึ่งปกติจะเล่าโดยตัวละครหมอวัตสัน เรื่องสั้นเป็นเรื่องแนวจารชนมากกว่าจะเป็นเรื่องแนวสืบสวน มีบทบาทของจารชนของอังกฤษและเยอรมนีในช่วงก่อนสงคราม เรื่องสั้นตีพิมพ์ในช่วงสงครามโลกครั้งที่หนึ่งและมีแก่นเรื่องเกี่ยวความรักชาติ เรื่องสั้นนี้ถูกตีความว่าเป็นเครื่องมือโฆษณาชวนเชื่อที่มีจุดประสงค์เพื่อเพิ่มขวัญกำลังใจให้กับผู้อ่านชาวอังกฤษ
ประวัติการตีพิมพ์.
"เชอร์ล็อก โฮล์มส์ ลาโรง" ตีพิมพ์ครั้งแรกในสหราชอาณาจักรใน"นิตยสารสแตรนด์"ในเดือนกันยายน ค.ศ. 1917 และในสหรัฐอเมริกาในนิตยสาร"คอลเลียร์"ในเดือนเดียวกัน ใน"นิตยสารสแตรนด์"มีภาพวาดประกอบเนื้อเรื่อง 3 ภาพวาดโดยอัลเฟรด กิลเบิร์ต (ซึ่งเป็นที่รู้จักในฐานะประติมากรของน้ำพุชาฟเทสเบอรีเมมโมเรียล) และในนิตยสาร"คอลเลียร์"มีภาพวาดประกอบเนื้อเรื่อง 5 ภาพวาดวาดโดยเฟรดเดอริก ดอร์ สตีล เรื่องสั้นถูกรวมในหนังสือรวมเรื่องสั้น "เรื่องสั้นเชอร์ล็อก โฮมส์ ชุด ลาโรง" ซึ่งตีพิมพ์ในสหรัฐอเมริกาและสหราชอาณาจักรในเดือนตุลาคม ค.ศ. 1917.
ประธานคณะประธานาธิบดีบอสเนียและเฮอร์เซโกวีนา

ประธานคณะประธานาธิบดีแห่งบอสเนียและเฮอร์เซโกวีนา  เป็นตำแหน่งสมาชิกที่ทำหน้าที่ประธานของคณะประธานาธิบดีบอสเนียและเฮอร์เซโกวีนาซึ่งร่วมกันทำหน้าที่ประมุขแห่งรัฐของประเทศบอสเนียและเฮอร์เซโกวีนา
เฌลย์กอ ก็อมชิช ได้ดำรงตำแหน่งประธานคณะประธานาธิบดีมาตั้งแต่วันที่ 16 กรกฎาคม ค.ศ. 2023
รัฐธรรมนูญบอสเนียและเฮอร์เซโกวีนา.
ตามมาตรา 5 ของรัฐธรรมนูญแห่งบอสเนียและเฮอร์เซโกวีนา คณะประธานาธิบดีประกอบด้วยสมาชิก 3 คน ซึ่งเป็นตัวแทนของกลุ่มชาติพันธุ์ที่เป็นองค์ประกอบของบอสเนียและเฮอร์เซโกวีนา ได้แก่ ชาวบอสนีแอก 1 คน ชาวเซิร์บ 1 คน และชาวโครแอต 1 คน สมาชิกชาวบอสเนียและชาวโครแอตได้รับเลือกจากเขตเลือกตั้งร่วมในสหพันธรัฐบอสเนียและเฮอร์เซโกวีนา ในขณะที่สมาชิกชาวเซิร์บได้รับเลือกจากผู้มีสิทธิเลือกตั้งในเรปูบลิกาเซิร์ปสกา
สมาชิก 3 คนที่ได้รับเลือกตั้งในการเลือกตั้งครั้งหนึ่ง ๆ จะมีวาระการดำรงตำแหน่ง 4 ปี บุคคลหนึ่ง ๆ จะดำรงตำแหน่งสมาชิกเต็มวาระเกิน 2 วาระติดต่อกันไม่ได้ แม้จะไม่มีการจำกัดระยะเวลาดำรงตำแหน่งโดยรวมก็ตาม
พรานพิศวาส

"พรานพิศวาส"  เป็นเรื่องสั้นเรื่องหนึ่งใน 56 เรื่องที่เกี่ยวกับเชอร์ล็อก โฮมส์ เขียนโดยอาร์เธอร์ โคนัน ดอยล์ ตีพิมพ์ครั้งแรกในนิตยสาร"คอลเลียร์"ในสหรัฐอเมริกาในเดือนพฤศจิกายน ค.ศ. 1924 และตีพิมพ์ในนิตยสาร"นิตยสารสแตรนด์"ในสหราชอาณาจักรโดยแบ่งเป็น 2 ตอนในเดือนกุมภาพันธ์และมีนาคม ค.ศ. 1925 เป็นเรื่องสั้นที่รวบรวมตีพิมพ์ในหนังสือรวมเรื่องสั้น "เรื่องสั้นเชอร์ล็อก โฮมส์ ชุด บันทึกคดี" ในปี ค.ศ. 1927
ประวัติการตีพิมพ์.
"พรานพิศวาส" ตีพิมพ์ครั้งแรกในสหรัฐอเมริกาในนิตยสาร"คอลเลียร์"ในเดือนพฤศจิกายน ค.ศ. 1924 และตีพิมพ์ครั้งแรกในสหราชอาณาจักรใน"นิตยสารสแตรนด์"ในเดือนกุมภาพันธ์-มีนาคม ค.ศ. 1925 ในนิตยสาร"คอลเลียร์"มีภาพวาดประกอบเนื้อเรื่อง 4 ภาพวาดวาดโดยจอห์น ริชาร์ด ฟลานาแกน ใน"นิตยสารสแตรนด์"มีภาพวาดประกอบเนื้อเรื่อง 8 ภาพวาดโดยโฮเวิร์ด เค. เอคล็อก เรื่องสั้นถูกรวมในหนังสือรวมเรื่องสั้น "เรื่องสั้นเชอร์ล็อก โฮมส์ ชุด บันทึกคดี" ซึ่งตีพิมพ์ในสหรัฐอเมริกาและสหราชอาณาจักรในเดือนมิถุนายน ค.ศ. 1927
วังเตเช็นเชอลิง

วังเตเช็นเชอลิง ("dechencholing") ในทิมพู ประเทศภูฏาน เป็นที่ประทับของกษัตริย์แห่งภูฏาน ตั้งอยู่ห่างไปจากจาซีเชอจง สี่กิโลเมตร และอยู่ห่างไปจากใจกลางนครทิมพูอยู่ วังสร้างขึ้นในปี 1953 โดยสมเด็จพระราชาธิบดีชิกเม โตเจ วังชุก 
สมเด็จพระราชาธิบดีชิกเม เซ็งเค วังชุก เสด็จพระราชสมภพที่นี่ในปี 1955 และในปี 1974 มีการประกอบพิธีขึ้นครองราชย์ของพระองค์ที่นี่ ที่ซึ่งมีการประกอบพิธีรักชาโทเตร็ง ("Raksha Thotreng") หนึ่งร้อยครั้ง
พูริน

พูริน (; โรมาจิ: "Purin") หรือจิกกลีพัฟ ในชื่อภาษาอังกฤษ  เป็นสายพันธุ์โปเกมอนในแฟรนไชส์"โปเกมอน"ของนินเทนโดและเกมฟรีก สร้างโดยเค็ง ซูงิโมริ
พูรินเป็นโปเกมอนที่พัฒนาร่างจาก "พูพูริน" (Igglybuff) และสามารถพัฒนาร่างเป็น "พูคูริน" (Wigglytuff) ในเมื่อพูรินได้สัมผัสกับหินแสงจันทร์ (Moon Stone)
สุภาพบุรุษสุดซอย

<ns>0</ns>
 <revision>
 <parentid>12402763</parentid>
 <timestamp>2025-08-09T07:08:26Z</timestamp>
 <contributor>
 <username>Jeabbabe</username>
 </contributor>
 <comment>ย้อนกลับไปรุ่นที่ 12358258 โดย  ด้วย</comment>
 <origin>12465309</origin>
 <model>wikitext</model>
 <format>text/x-wiki</format>
สุภาพบุรุษสุดซอย เป็นละครโทรทัศน์ประเภทซิตคอม (Situation Comedy) สร้างโดย บริษัท เดอะ วัน เอ็นเตอร์ไพรส์ จำกัด (มหาชน) นำแสดงโดย อาร์ - อาณัตพล ศิริชุมแสง, เต๋า - เศรษฐพงศ์ เพียงพอ, มาร์ช - จุฑาวุฒิ ภัทรกำพล และ อินเตอร์ - รุ่งรดา รุ่งลิขิตเจริญ
เดิมนั้นสุภาพบุรุษสุดซอยเป็น 1 ใน 4 เรื่องย่อยของซิตคอมชุดบ้านสราญแลนด์ โดยออกอากาศทุกวันเสาร์ เวลา 19.15 - 20.00 น. ทางช่องวัน 31 เริ่มออกอากาศตอนแรกเมื่อวันที่ 9 มกราคม พ.ศ. 2561 ต่อมาหลังจากซิตคอมชุดบ้านสราญแลนด์จำนวน 3 เรื่องที่เหลือ ยุติการออกอากาศลงในเดือนกันยายนปีเดียวกัน สุภาพบุรุษสุดซอยจึงแยกออกมาเป็นซิตคอมเดี่ยวไปโดยปริยาย โดยย้ายเวลาการออกอากาศไปอยู่ในช่วงเย็นวันอาทิตย์ในช่วงปลายปี พ.ศ. 2561 จนถึงตลอดทั้งปี พ.ศ. 2562 และย้ายเวลาอีกครั้งเป็นช่วงค่ำวันเสาร์ ตั้งแต่ปี พ.ศ. 2563 - ปัจจุบัน
สิ่งสืบเนื่อง.
ในช่วงปลายปี พ.ศ. 2565 มาร์ช อาร์ เต๋า และอินเตอร์ 4 นักแสดงหลักของสุภาพบุรุษสุดซอย ได้ร่วมกันทำเพลงพิเศษขึ้นในนามวง "MRT go INTER" ตามความตั้งใจของพวกเขาในขณะถ่ายทำซิตคอมนี้เมื่อ 3 ปีก่อนหน้า โดยชื่อวงมาจากอักษรภาษาอังกฤษตัวแรกในชื่อเล่นของ มาร์ช อาร์ และเต๋า รวมกับชื่อเล่นของอินเตอร์ และตั้งชื่อล้อกับวงบีทีเอส บอยแบนด์เกาหลีใต้ ที่พวกเขาชื่นชอบ เนื่องจากทั้งสองชื่อสามารถสื่อความหมายถึงรถไฟฟ้าได้เช่นกัน โดย MRT go INTER มีผลงานเพลง 1 เพลง ชื่อว่า "R-A-K (รอ – อะ – กอ)" โดยมีอนุโรจน์ เกตุเลขา (เติร์ด ทิลลี่เบิร์ด) เป็นโปรดิวเซอร์เพลง
อนุสรณ์ดูกัลด์ สจวร์ต

อนุสรณ์ดูกัลด์ สจวร์ต  เป็นอนุสรณ์แด่นักปรัชญาดูกัลด์ สจวร์ต (1753–1828) ตั้งอยู่บนเขาแคลทัน เหนือนครเอดินบะระ ผลงานออกแบบโดยสถาปนิก วิลเลียม เฮนรี เพลย์ฟายร์
สจวร์ตเป็นบุคคลที่มีบทบาทอย่างมากต่อการตื่นรู้ของสก็อตแลนด์ ราชสมาคมเอดินะบะรได้มีคำสั่งสร้างอนุสรณ์แก่สจวร์ตขึ้นในปี 1830 ก่อสร้างแล้วเสร็จในปี 1831
อนุสรณ์นี้ออกแบบโดยมีฐานมาจากอนุสรณ์ลีซิคราตีสโชราจิกในเอเธนส์ มีลักษณะเป็นวิหาร แปลนพื้นรูปวงกลม ล้อมรอบด้วยเสาทรงคอรินเธีย ตรงกลางเป็นโกฐ ตั้งอยู่บนฐานยกสูงรูปวงกลม
การประมวลผลเชิงพื้นที่

การประมวลผลเชิงพื้นที่  เป็นคำศัพท์ที่ไซมอน กรีนโวลด์ นิยามในปี ค.ศ. 2003 ว่าเป็น "ปฏิสัมพันธ์ของมนุษย์กับเครื่องจักร โดยที่เครื่องจักรจะเก็บรักษาและจัดการการอ้างอิงถึงวัตถุและพื้นที่จริง" [เยล มิถุนายน 1995]
ด้วยการถือกำเนิดของ ความเป็นจริงเสมือนสำหรับผู้บริโภค ความเป็นจริงเสริม และความเป็นจริงผสม บริษัทบางแห่ง เช่น ไมโครซอฟท์ และเมจิกลีพ ใช้คำว่า "การประมวลผลเชิงพื้นที่" ในการอ้างอิงถึงการกระทำทางกายภาพ (ศีรษะ และการเคลื่อนไหวร่างกาย ท่าทาง คำพูด) เป็นอินพุตสำหรับระบบสื่อดิจิทัลเชิงโต้ตอบ โดยมีพื้นที่ทางกายภาพ 3 มิติที่รับรู้เป็นผืนผ้าใบสำหรับ เอาต์พุต วิดีโอ เสียง และ การสัมผัส อีกทั้งยังเชื่อมโยงกับแนวคิด "ฝาแฝดดิจิทัล" ด้วย "The Infinite Retina" หนังสือที่เขียนโดย Irena Cronin และ Robert Scoble และจัดพิมพ์โดย Packt Publishing ในปี ค.ศ. 2020 มีการประมวลผลเชิงพื้นที่เป็นหัวข้อหลักและได้รับการตอบรับอย่างดีและกว้างขวาง เป็นตัวอย่างถึงความสำคัญและความเกี่ยวข้องในปัจจุบัน
แอปเปิล ได้เปิดตัวแพลตฟอร์มการประมวลผลเชิงพื้นที่ด้วย วิชันโปร เมื่อวันที่ 5 มิถุนายน ค.ศ. 2023 โดยมีคุณสมบัติหลายประการ เช่น ระบบเสียงตามตำแหน่ง, จอแสดงผล micro- OLED สองจอ, ชิป แอปเปิล อาร์1 และการติดตามดวงตา มีกำหนดวางจำหน่ายในเดือนกุมภาพันธ์ ค.ศ. 2024 โดยเริ่มในสหรัฐก่อน
อาหารสวีเดน

อาหารสวีเดน  เป็นอาหารแบบดั้งเดิมของประเทศสวีเดน โดยเนื่องจากพื้นที่กว้างใหญ่จากเหนือจรดใต้ของสวีเดน อาหารของสวีเดนตอนเหนือและสวีเดนตอนใต้จึงมีความแตกต่างในระดับภูมิภาค
ในอดีต ทางตอนเหนือสุด มีการรับประทานเนื้อสัตว์ เช่น กวางเรนเดียร์ และอาหารจากสัตว์ป่าที่ถูกล่าเพื่อการกีฬาอื่น ๆ ซึ่งบางส่วนมีรากฐานมาจากวัฒนธรรมซามี ในขณะที่ผักสดมีบทบาทมากกว่าในตอนใต้ อาหารแบบดั้งเดิมหลายจานใช้รสชาติที่เรียบง่ายและแตกต่างกัน เช่น อาหารแบบดั้งเดิมที่มีลูกชิ้นและซอสครีมสีน้ำตาลพร้อมทาร์ต, แยมลินกอนเบอร์รีรสจัด (รสชาติคล้ายกับซอสแครนเบอร์รีเล็กน้อย)
โอบา เฟมี

ไอแซก โอดักบีซาน (Isaac Odugbesan; 22 เมษายน 1998) เป็นนักมวยปล้ำอาชีพชาวไนจีเรีย และอดีตนักทุ่มน้ำหนัก ปัจจุบันเซ็นสัญญากับ WWE ภายใต้ชื่อ โอบา เฟมี (Oba Femi) เป็นแชมป์ NXT และแชมป์นอร์ธอเมริกัน NXT
วูลู

วูลู (; โรมาจิ: "Ūrū"; : Wooloo) เป็นสายพันธุ์โปเกมอนในแฟรนไชส์"โปเกมอน"ของนินเทนโดและเกมฟรีก ปรากฏตัวครั้งแรกในวิดีโอเกม โปเกม่อนซอร์ดแอนชิลด์ พวกมันก็ปรากฏตัวในทั้ง โปเกมอนโก และ โปเกมอน เทรดดิงการ์ดเกม รวมถึงสินค้าต่างๆ ที่เกี่ยวข้องกับแฟรนไชน์
งานเลี้ยงน้ำชา

งานเลี้ยงน้ำชา  เป็นงานสังสรรค์ทางสังคมที่จัดขึ้นในช่วงเวลาบ่าย เป็นเวลาหลายศตวรรษแล้วที่หลายสังคมชื่นชอบการดื่มชาร่วมกับกลุ่มเพื่อนในช่วงเวลาเที่ยง งานเลี้ยงน้ำชาอาจถือเป็นการพบปะทางธุรกิจอย่างเป็นทางการ, การเฉลิมฉลองทางสังคม หรืออาจเป็นเพียงการดื่มชาเพื่อความสดชื่นในยามบ่าย
งานเลี้ยงน้ำชาแบบดั้งเดิมมีการเตรียมชาเต็มใบในกาน้ำชาพร้อมด้วยนมและน้ำตาล กับมีอาหารหลากหลายประเภท เช่น แซนด์วิช สโคน เค้ก ขนมอบ และบิสกิต เสิร์ฟพร้อมกับชาโดยวางเรียงอยู่บนชั้น อาหารที่เสิร์ฟในงานเลี้ยงน้ำชาจะขึ้นอยู่ในฤดูกาล โดยทั่วไปผู้คนนิยมรับประทานอาหารของแข็งในฤดูหนาว และรับประทานผลไม้และเบอร์รีในช่วงฤดูร้อนและฤดูใบไม้ผลิ 
งานเลี้ยงน้่ำชาอย่างเป็นทางการมีลักษณะเฉพาะคิอีการใช้เครื่องใช้ที่หรูหรา เช่น เครื่องถ้วยเปลือกไข่, เครื่องกระเบื้องกระดูก หรือเครื่องเงิน บนโต๊ะอาจเตรียมผ้าเช็ดปากและถ้วยกับจานรองที่เข้าชุดกัน
ในอดีต งานเลี้ยงน้ำชายามบ่ายจัดขึ้นเป็นประจำ ในขณะที่ในปัจจุบัน งานเลี้ยงน้ำชากลายเป็นงานรวมตัวทางสังคมในร้านน้ำชาระดับสูงซึ่งเสิร์ฟชาและอาหารในรูปแบบดั้งเดิม